Proposta għal REGOLAMENT TAL-PARLAMENT EWROPEW U TAL-KUNSILL li jistabbilixxi "ERASMUS GĦAL KULĦADD"Il-Programm tal-Unjoni għall-Edukazzjoni, it-Taħriġ, iż-Żgħażagħ u l-Isport /* KUMM/2011/0788 finali - 2011/0371 (COD) */





MEMORANDUM TA’ SPJEGAZZJONI 1. KUNTEST TAL-PROPOSTA F’Ġunju°2010, il-Kunsill Ewropew approva l-Ewropa 2020, l-aġenda ta' riforma mmirata biex tgħin lill-Ewropa tirkupra mill-kriżi u toħroġ iktar b’saħħitha permezz ta’ strateġija kkoordinata u komprensiva għal tkabbir sostenibbli, inklużiv u intelliġenti. L-edukazzjoni u t-taħriġ huma fil-qalba tal-Istrateġija Ewropa°2020 għal tkabbir inklużiv, sostenibbli u intelliġenti, u tal-linji gwida Integrati għall-politiki ekonomiċi u dawk dwar l-impjiegi tal-Istati Membri[1]. Aktarx, ma jintlaħqu l-ebda miri ewlenin u objettivi tal-Ewropa 2020 mingħajr investiment b’saħħtu fil-kapital uman. Ħamsa mill-inizjattivi ewlenin tal-Ewropa 2020 jiddependu fuq il-modernizzazzjoni tal-edukazzjoni u t-taħriġ: Żgħażagħ Attivi, Aġenda għall-Ħiliet u Impjiegi Ġodda, kif ukoll Aġenda Diġitali, Unjoni tal-Innovazzjoni u Pjattaforma Kontra l-Faqar. Fil-Komunikazzjoni tagħha "Baġit għall-Ewropa"[2], il-Kummissjoni tinnota li hemm lok biex jiżdied l-appoġġ tal-UE għall-edukazzjoni u t-taħriġ sabiex jitkabbru l-ħiliet taċ-ċittadini u biex jiġu indirizzati l-livelli għolja ta' qgħad fost iż-żgħażagħ f'ħafna Stati Membri. Il-Kummissjoni tenfasizza wkoll li fl-azzjonijiet esterni tagħha, se tikkonċentra biex tippromwovi u tiddefendi l-valuri tal-UE barra l-konfini tagħha, tippromwovi l-assistenza għall-proċessi tranżitorji u demokratiċi u tipproġetta d-dimensjoni esterna tal-politiki interni. 2. RIŻULTATI TAL-KONSULTAZZJONIJIET MAL-PARTIJIET INTERESSATI U VALUTAZZJONIJIET TAL-IMPATT Konsultazzjonijiet Mill-bidu tal-2010 sa nofs l-2011 saru konsultazzjonijiet fuq skala kbira mal-pubbliku u mal-partijiet ineressati dwar l-oqsma tal-edukazzjoni, it-taħriġ, iż-żgħażagħ u l-isport. Fir-rigward tal-edukazzjoni, it-taħriġ u ż-żgħażagħ, setgħet tiġi nnutata konverġenza b’saħħitha ta’ opinjonijiet fost il-gruppi differenti tal-partijiet interessati kkonsultati u l-elementi komuni tal-kontribuzzjonijiet jistgħu jinġabru fil-qosor kif ġej: · Valutazzjoni pożittiva ħafna tar-riżultati miksuba mill-programmi Tagħlim tul il-Ħajja (Lifelong Learning), Żgħażagħ fl-Azzjoni (Youth in Action) u Erasmus Mundus; · Il-ħtieġa li jiġi żviluppat approċċ aktar integrat, bejn is-setturi tal-edukazzjoni, ma’ programmi oħra li għandhom x’jaqsmu maż-żgħażagħ u bejn id-diversi programmi eżistenti ta’ edukazzjoni għolja tal-UE, kemm jekk huma intra-Ewropej (Erasmus), dinjija (Erasmus Mundus), reġjonali (Tempus, Alfa, Edulink) jew bilaterali (pereżempju mal-Istati Uniti u l-Kanada); · Il-ħtieġa li jiġu stabbiliti rabtiet aktar b’saħħithom bejn l-iżviluppi politiċi u l-attivitajiet appoġġati mill-programm; · L-importanza li tissokta l-konċentrazzjoni fuq il-kwalità, speċjalment fl-edukazzjoni għolja tal-UE u lil hinn minnha; · L-importanza li jinżammu l-istrumenti tal-Unjoni biex jappoġġaw kemm it-tagħlim formali kif ukoll dak mhux formali għaż-żgħażagħ, u l-ħtieġa li jitjieb ir-rikonoxximent tal-eżiti tat-tagħlim; · Ħtieġa ta’ simplifikazzjoni amministrattiva u ta' effiċjenza għal azzjonijiet u prijoritajiet; · Ħtieġa li titjieb il-viżibbiltà tal-Programm. Fir-rigward tal-isport, il-punti prinċipali enfasizzati mill-partijiet interessati jistgħu jinġabru fil-qosor kif ġej: · Nuqqas ta’ disponibbiltà tal-isport u tal-attività fiżika fil-livelli kollha tal-edukazzjoni; · Nuqqas ta’ rikonoxximent tal-attività volontarja fl-isport; · Doping bħala theddida prinċipali għall-kompetizzjonijiet ġusti fl-isport; · Nuqqas ta’ attenzjoni għall-valur tal-isport fis-soċjetà meta mqabbel mal-aspetti kummerċjali tiegħu; · Pressjoni kummerċjali li qed tipperikola l-ispirtu oriġinali tal-isport ibbażat fuq logħob ġust. Riżultati tal-valutazzjonijiet tal-impatt Erba’ valutazzjonijiet tal-impatt eżaminaw it-tħaddim ta’ tliet programmi eżistenti fil-qasam tal-edukazzjoni, it-taħriġ u ż-żgħażagħ (jiġifieri l-Programm Tagħlim tul il-Ħajja, Żgħażagħ fl-Azzjoni u Erasmus Mundus) u, fil-każ tal-isport, azzjonijiet preparatorji vvutati mill-Awtorità tal-Baġit. Billi l-objettivi, il-bażi legali u l-kompetenzi tal-Unoni f’dawn l-oqsma jixxiebħu, kull valutazzjoni tal-impatt tikkunsidra alternattivi simili: jieqfu l-programmi jew l-azzjonijiet eżistenti; jitkomplew fl-għamla attwali tagħhom; tissaħħaħ b'mod sostanzjali konċentrazzjoni politika tagħhom; u jinġiebu flimkien il-programmi Tagħlim tul il-Ħajja, Żgħażagħ fl-Azzjoni u Erasmus Mundus fi Programm uniku u effiċjenti. L-alternattiva ppreferita identifikata f’kull waħda mill-erba’ Valutazzjonijiet tal-Impatt hi l-amalgamar fi programm wieħed, li hija konsistenti mal-Komunikazzjoni tal-Kummissjoni dwar il-Qafas Finanzjarju Multiannwali adottata fid-29°ta'°Ġunju°2011. Din l-alternattiva għandha tkun l-iktar waħda koerenti u kost-effettiva, għar-raġunijiet prinċipali li ġejjin: – Hija tissodisfa l-ħtieġa għal żieda fl-investiment tal-Unjoni fl-Edukazzjoni u t-Taħriġ f’dawn iż-żminijiet ta’ kriżijiet finanzjarji u ekonomiċi, hekk kif ekonomija li tkun qed tikber tiddependi fuq il-provvista ta' ħaddiema bl-ogħla ħiliet u fuq il-mobilizzazzjoni tal-ħiliet u l-kompetenzi ta’ dawk qiegħda; – Hija tikkonċentra u tiżviluppa dawk l-azzjonijiet identifikati fil-programmi attwali li għandhom l-ogħla valur miżjud Ewropew u l-effetti l-aktar b'saħħithom ta' multiplikazzjoni, li jwasslu għal impatt tanġibbli fuq is-sistemi Ewropej ta' edukazzjoni u taħriġ u b'hekk ikun hemm titjib konsiderevoli ta’ profitti fuq l-investiment; – Il-konċentrazzjoni tal-isforzi fl-arkitettura effiċjenti l-ġdida tal-programm tippermetti sinerġiji akbar fost il-programmi eżistenti u fis-setturi differenti tal-edukazzjoni, b’hekk ikun appoġġat fl-aċċess għal benefiċjarji potenzjali permezz ta’ sett effiċjenti ta’ azzjonijiet ewlenin trasversali; – Lil hinn mill-kooperazzjoni bejn l-istess istituzzjonijiet ta’ edukazzjoni, hija tikkonċentra iktar fuq ir-rwol kruċjali tal-edukazzjoni u tal-kapital uman għall-innovazzjoni billi tippromwovi sħubijiet bejn l-edukazzjoni u n-negozji, timmira l-eċċellenza fl-istruzzjoni u t-tagħlim, il-kapaċità għall-impjieg u l-ispirtu intraprenditorjali; – Fl-aħħar nett, tinvolvi razzjonalizzazzjoni u simplifikazzjoni tal-proċeduri ta’ ksib tar-riżultati u ta’ ġestjoni, billi toffri potenzjal konsiderevoli għat-tnaqqis tal-ispejjeż ta’ implimentazzjoni meta mqabbla mas-somma tal-ispejjeż ta’ implimentazzjoni tal-programmi attwali (jiġifieri Tagħlim tul il-Ħajja, Żgħażagħ fl-Azzjoni u l-programmi ta’ kooperazzjoni fl-Edukazzjoni Għolja mal-pajjiżi terzi.) Simplifikazzjoni Fil-kuntest tal-Qafas Finanzjarju Multiannwali (MFF), waħda mill-prijoritajiet ta’ dan il-Programm huwa li tiġi enfasizzata allokazzjoni tal-fondi li tkun effiċjenti, issimplifikata u bbażata fuq ir-rendiment. Dan l-approċċ jiġi applikat fil-Programm "Erasmus għal Kulħadd" billi jiġi bbażat fuq ir-regoli tar-Regolament Finanzjarju. Dan il-Programm se jnaqqas l-għadd ta’ attivitajiet appoġġati. Se juża iktar għotjiet b’rata fissa biex iżid l-effiċjenza; xi eżempji ta’ suċċess, bħall-għotjiet f’somma għall-mobilità tal-istudenti ta’ Erasmus, se jintużaw b’mod wiesa’ għall-azzjonijiet ta’ mobilità. L-Aġenziji Nazzjonali mhux se jkunu qed imexxu iktar il-mobilità individwali u għalhekk se jonqsilhom ix-xogħol amministrattiv. L-Aġenziji Nazzjonali se jsiru l-punt tad-dħul ewlieni għall-attivitajiet tal-mobilità tat-tagħlim, miftuħa għaż-żgħażagħ kemm jekk jipparteċipaw bħala studenti, apprendisti jew voluntiera. Il-faċilità tal-użu se tittejjeb ukoll għall-istituzzjonijiet tal-edukazzjoni għolja li jipparteċipaw fil-livell internazzjonali, bl-integrazzjoni ta’ programmi ta’ kooperazzjoni internazzjonali differenti. 3. ELEMENTI LEGALI TAL-PROPOSTA Il-Programm Uniku, "Erasmus għal Kulħadd" fil-qasam tal-Edukazzjoni, it-Taħriġ, iż-Żgħażagħ u l-Isport huwa ġġustifikat permezz tal-miri stabbiliti fl-Artikoli°165 u 166 tat-Trattat dwar il-Funzjonament tal-Unjoni Ewropea (TFUE) u fuq il-prinċipju tas-sussidjarjetà. L-Artikolu°165 tat-TFUE jappella għal azzjoni mill-Unjoni Ewropea sabiex "tikkontribwixxi għall-iżvilupp ta’ edukazzjoni ta’ kwalità billi tinkoraġġixxi l-kooperazzjoni bejn l-Istati Membri u, jekk ikun meħtieġ, billi tappoġġa u tissupplimenta l-azzjonijiet tagħhom, filwaqt li tirrispetta għal kollox ir-responsabbiltà tal-Istati Membri għal dak li hu kontenut ta’ tagħlim u l-organizzazzjoni tas-sistemi tal-edukazzjoni u d-diversità kulturali u lingwistika tagħhom." L-Artikolu°166 jiddikjara li l-"Unjoni għandha timplimenta politika ta’ formazzjoni [taħriġ] vokazzjonali, li għandha tappoġġa u tissupplimenta l-azzjoni tal-Istati Membri, filwaqt li tirrispetta għal kollox ir-responsabbiltà tal-Istati Membri għall-kontenut u l-organizzazzjoni tal-formazzjoni [tat-taħriġ] vokazzjonali." Iż-żewġ artikoli jiddikjaraw li l-Unjoni u l-Istati Membri għandhom irawmu l-kooperazzjoni ma' pajjiżi terzi u mal-organizzazzjonijiet internazzjonali kompetenti rispettivament fil-qasam tal-edukazzjoni u l-isport (l-Artikolu°165(3)) u tat-taħriġ vokazzjonali (l-Artikolu°166(3)). Kif enfasizzat fl-evalwazzjonijiet interim tal-programmi Tagħlim tul il-Ħajja, Żgħażagħ fl-Azzjoni u Erasmus Mundus, il-valur miżjud Ewropew tal-programm ġej mill-karattru innovattiv u transnazzjonali tal-attivitajiet imwettqa u mill-prodotti u s-sħubijiet li jgħin biex jiżviluppaw madwar l-Ewropa. L-inkoraġġiment ta’ kooperazzjoni ta’ suċċess bejn is-sistemi ta’ taħriġ u ta’ edukazzjoni tal-Istati Membri kif ukoll fl-oqsma taż-żgħażagħ u l-isport għandu jgħin biex jiġu identifikati u implimentati politiki u prattiki li jaħdmu u jinkoraġġixxu t-tagħlim minn xulxin. Filwaqt li jiġu adottati miżuri ta’ implimentazzjoni, b’mod partikolari, dawk li jirreferu għall-allokazzjoni ta’ fondi, ir-Regolament jipprevedi l-applikazzjoni tal-proċedura ta' eżaminar skont id-dispożizzjonijiet stabbiliti fl-Artikolu°5 tar-Regolament (UE) Nru°182/2011. Id-deċiżjonijiet dwar l-għażla xorta għad iridu jintbagħtu lill-Parlament Ewropew u lill-Kumitat għall-informazzjoni. Ir-Regolament jintroduċi wkoll id-delega tas-setgħat skont l-Artikolu°290 tat-TFUE. L-użu ta’ dan l-istrument legali ġdid huwa limitat għall-emendar tad-dispożizzjonijiet marbuta mal-kriterji tar-rendiment u mal-azzjonijiet immexxija mill-Aġenziji Nazzjonali. L-esperjenza tal-programmi li għaddew tindika li jista’ jkun li d-dispożizzjonijiet fl-Artikoli 13(7) u 22(2) marbuta rispettivament mal-kriterji tar-rendiment u d-dispożizzjonijiet dwar l-azzjonijiet immexxija mill-Aġenziji Nazzjonali jkollhom jiġu riveduti waqt l-andament tal-programm. In-nuqqas ta’ flessibilità tal-programmi Tagħlim tul il-Ħajja, Żgħażagħ fl-Azzjoni u Erasmus Mundus u n-nuqqas ta’ għodod biex il-programm jiġi adattat għall-ħtiġijiet li dejjem jinbidlu tas-soċjetà tagħna ġew ikkritikati mill-partijiet interessati prinċipali tal-oqsma kkonċernati. L-opinjoni tal-Istati Membri tqieset kif mistħoqqa permezz tal-konsultazzjoni sistematika tal-esperti. Il-konsultazzjoni se tiġi estiża għall-esperti maħtura mill-Parlament Ewropew sabiex jiġi żgurat livell kbir ta' rappreżentanza. Il-Kummissjoni se tikkonsulta wkoll, jekk ikun xieraq, il-partijiet interessati rilevanti fl-oqsma kkonċernati. 4. IMPLIKAZZJONI TAL-BAĠIT Il-proposta tal-Kummissjoni għal Qafas Finanzjarju Multiannwali għall-perjodu 2014-2020 tipprevedi EUR°17 299 000 000 (prezzijiet attwali) għal programm Uniku dwar l-Edukazzjoni, it-Taħriġ, iż-Żgħażagħ u l-Isport kif ukoll ammont addizzjonali mill-istrumenti tal-intestatura 4, li jikkorrispondi għal EUR°1 812 100 000 (prezzijiet attwali). Allokazzjoni minima ta’ fondi għal kull settur Sabiex jiġi żgurat li l-livelli tal-finanzjament allokati lill-kategoriji prinċipali tal-partijiet interessati u lill-benefiċjarji ma jaqgħux taħt il-livelli garantiti mill-programmi Tagħlim tul il-Ħajja, Żgħażagħ fl-Azzjoni u Erasmus Mundus għall-perjodu 2007-2013, l-implimentazzjoni tal-Programm ma għandhiex tirriżulta f’allokazzjoni għas-setturi prinċipali tal-edukazzjoni inqas minn: – Edukazzjoni għolja: 25 % – Edukazzjoni u taħriġ vokazzjonali u tagħlim tal-adulti: 17 %, li minnhom għat-tagħlim tal-adulti: 2 % – Edukazzjoni fl-iskola: 7 % – Żgħażagħ: 7 % 5. SOMMARJU TAR-REGOLAMENT Ir-Regolament tistabbilixxi d-dispożizzjonijiet għal programm uniku ġdid li jkopri l-Edukazzjoni, it-Taħriġ, iż-Żgħażagħ u l-Isport, imsejjaħ "Erasmus għal kulħadd". Fuq is-sies tar-rikonoxximent vast tal-programm settorali Erasmus, il-programm jimmira biex jappoġġa s-setturi kollha tal-edukazzjoni (jiġifieri l-Edukazzjoni għolja, l-Edukazzjoni u t-Taħriġ Vokazzjonali u t-tagħlim tal-adulti, l-edukazzjoni fl-iskejjel u ż-Żgħażagħ), f'perspettiva ta' tagħlim tul il-ħajja. Il-programm "Erasmus għal kulħadd" jikkonċentra fuq tliet tipi ta’ azzjonijiet ewlenin, jiġifieri l-mobilità ta’ tagħlim transnazzjonali u internazzjonali tal-istudenti, żgħażagħ, għalliema u persunal; il-kooperazzjoni għall-innovazzjoni u prattiki tajbin bejn l-istituzzjonijiet ta’ edukazzjoni, kif ukoll permezz ta' kooperazzjoni ma' korpi attivi fil-qasam taż-żgħażagħ u l-appoġġ għall-aġendi tal-politiki, li jinkludu l-appoġġ għal bini ta’ kapaċità f’pajjiżi li mhumiex fl-UE, b’konċentrazzjoni partikolari fuq pajjiżi tal-viċinat u l-politika internazzjonali tad-djalogu. F’konformità mal-Komunikazzjoni dwar Baġit għall-Ewropa 2020, Erasmus għal Kulħadd se jintegra l-programmi internazzjonali eżistenti (Erasmus Mundus, Tempus, Edulink u Alfa) u l-programmi ta’ kooperazzjoni mal-pajjiżi industrijalizzati. Għal dan il-għan, il-baġit tal-Programm se jkun ikkomplementat mill-allokazzjonijiet finanzjarji li ġejjin mill-istrumenti differenti ta’ kooperazzjoni esterna. Il-fondi se jsiru disponibbli fuq il-bażi ta’ żewġ allokazzjonijiet multiannwali li jkopru erba’ u tliet snin rispettivament biex ikun hemm stabbiltà u prevedibbiltà. Dawn l-allokazzjonijiet għandhom jirriflettu l-prijoritajiet tal-azzjoni esterna tal-UE, inkluż l-objettivi tal-iżvilupp fejn xieraq. Dawn jistgħu jiġu aġġustati fil-każ ta’ ċirkostanzi maġġuri mhux previsti jew bidliet politiċi importanti biex jirriflettu bidliet kbar fil-prijoritajiet politiċi. L-eċċellenza fl-istruzzjoni u r-riċerka fi studji Ewropej hija koperta minn artikolu speċifiku f’"Jean Monnet". Kapitolu huwa ddedikat għall-isport b’konċentrazzjoni fuq il-ġlieda kontra d-doping, il-vjolenza u r-razziżmu u t-trawwim ta’ attivitajiet transnazzjonali biex jippromwovu l-governanza tajba tal-organizzazzjonijiet sportivi. Strument finanzjarju ġdid – faċilità ta’ garanzija tas-self – ġie introdott biex l-istudenti jkunu jistgħu jagħmlu l-Masters tagħhom f’pajjiż Ewropew ieħor. Il-finanzi għal dawn l-istudji bħalissa diffiċli tinkiseb billi l-għotjiet u s-self nazzjonali ta’ spiss ma’ jistgħux jinġarru barra l-pajjiż, jew ma jkunux disponibbli għall-istudji fil-livell tal-Masters, u s-self mill-banek privati huma wisq għaljin. Biex jingħelbu dawn il-problemi, l-UE se tipprovi garanzija parzjali lill-istituzzjonijiet finanzjarji (banek jew aġenziji tas-self lill-istudenti) li jaqblu li joffru self għall-istudji tal-Masters f’pajjiżi parteċipanti oħra b’termini favorevoli għall-istudenti. F’termini ta’ ġestjoni, il-programm se jkun ġestit skont il-prinċipju ta’ ġestjoni ċentralizzata indiretta. Ir-responsabbiltajiet se jinqasmu bejn l-Istati Membru u l-Kummissjoni. L-Aġenziji Nazzjonali se jkunu inkarigati mill-parti prinċipali tal-fondi, l-aktar dawk allokati għall-azzjonijiet ta’ mobilità u kooperazzjoni. Il-Kummissjoni se tiddelega lill-Aġenzija Eżekuttiva l-ġestjoni ta’ proġetti ikbar ta’ kooperazzjoni, l-appoġġ politiku kif ukoll l-attivitajiet ta’ Jean Monnet u l-Isport. Il-Kummissjoni tista’ għalhekk tuża fuq il-bażi ta’ analiżi spejjeż u benefiċji, l-aġenzija eżekuttiv għall-implimentazzjoni tal-programm “Erasmus għal Kulħadd” għall-perjodu 2014-2020, kif previst ir-Regolament tal-Kunsill (KE) Nru 58/2003[3] tad-19 ta’ Diċembru 2002 li jfassal l-istatut għall-aġenziji eżekuttivi li jridu jiġu fdati b'ċerti kompiti fit-tmexxija tal-programmi tal-Komunità. 2011/0371 (COD) Proposta għal REGOLAMENT TAL-PARLAMENT EWROPEW U TAL-KUNSILL li jistabbilixxi "ERASMUS GĦAL KULĦADD" Il-Programm tal-Unjoni għall-Edukazzjoni, it-Taħriġ, iż-Żgħażagħ u l-Isport (Test b’rilevanza għaż-ŻEE) IL-PARLAMENT EWROPEW U L-KUNSILL TAL-UNJONI EWROPEA, Wara li kkunsidraw it-Trattat dwar il-Funzjonament tal-Unjoni Ewropea, u b’mod partikolari l-Artikoli°165(4) u 166(4) tiegħu, Wara li kkunsidraw il-proposta tal-Kummissjoni Ewropea, Wara t-trażmissjoni tal-abbozz tal-att leġiżlattiv lill-Parlamenti nazzjonali, Wara li kkunsidraw l-opinjoni tal-Kumitat Ekonomiku u Soċjali Ewropew[4], Wara li kkunsidraw l-opinjoni tal-Kumitat tar-Reġjuni[5], Filwaqt li jaġixxu skont il-proċedura leġiżlattiva ordinarja, Billi: (1) Il-Komunikazzjoni mill-Kummissjoni tad-29 ta’ Ġunju 2011 “Baġit għall-Ewropa”[6] issejjaħ għal programm wieħed fil-qasam tal-Edukazzjoni, it-Taħriġ, iż-Żgħażagħ u l-Isport, inkluż l-aspetti internazzjonali tal-edukazzjoni għolja, li jiġbor flimkien il-programm ta' azzjoni Tagħlim Tul il-Ħajja stabbilit bid-Deċiżjoni Nru 1720/2006/KE tal-Parlament Ewropew u tal-Kunsill tal-15 ta' Novembru 2006[7], il-programm ta' azzjoni Żgħażagħ fl-Azzjoni stabbilit bid-Deċiżjoni Nru 1719/2006/KE tal-15 ta' Novembru 2006[8], il-programm ta' azzjoni Erasmus Mundus stabbilit bid-Deċiżjoni Nru 1298/2008/KE tal-Parlament Ewropew u tal-Kunsill tas-16 ta' Diċembru 2008[9], il-programm ALFA III stabbilit bir-Regolament Nru 1905/2006/KE tat-18 ta' Diċembru 2006[10], il-programmi TEMPUS u EDULINK sabiex tiġi żgurata effiċjenza ikbar, fowkus strateġiku iktar b'saħħtu u sinerġiji biex jiġu esplojtati bejn l-aspetti varji tal-programm uniku. Barra minn hekk, l-Isport ġie propost bħala parti minn dan il-Programm Uniku. (2) Ir-rapporti ta’ evalwazzjoni interim tal-Programmi eżistenti Tagħlim tul il-Ħajja, Żgħażagħ fl-Azzjoni u Erasmus Mundus u l-konsultazzjoni mal-pubbliku dwar il-futur tal-azzjoni tal-Unjoni fl-edukazzjoni, it-taħriġ u ż-żgħażagħ kif ukoll fl-edukazzjoni għolja wrew il-ħtieġa b'saħħitha u f'ċerti aspetti li dejjem tiżdied għal kooperazzjoni u mobilità kontinwa f’dawn l-oqsma fuq livell Ewropew. Ir-rapporti tal-evalwazzjoni enfasizzaw l-importanza li jinħolqu rabtiet eqreb bejn il-Programmi tal-Unjoni u l-iżvilupp ta' politiki fl-edukazzjoni, it-taħriġ u ż-żgħażagħ, urew ix-xewqa li l-azzjoni tal-Unjoni għandha tkun strutturata biex b'hekk tirrispondi aħjar għall-paradigma tat-tagħlim tul il-ħajja, u ppressat għal approċċ aktar sempliċi, faċli u flessibbli biex tiġi implimentata din l-azzjoni u t-tmiem tal-frammentazzjoni ta’ programmi internazzjonali ta’ kooperazzjoni għal edukazzjoni għolja. (3) Ir-rikonoxximent mifrux fost il-pubbliku ġenerali fl-Istati Membri u l-pajjiżi terzi parteċipanti tal-marka kummerċjali "Erasmus" bħala sinonimu tal-mobilità ta’ dawk li qed jitgħallmu fl-Unjoni jitlob għal użu aktar estensiv ta’ din il-marka mis-setturi prinċipali tal-edukazzjoni koperti mill-Programm. (4) Il-konsultazzjoni pubblika dwar l-għażliet strateġiċi tal-UE għall-implimentazzjoni tal-kompetenza l-ġdida tal-Unjoni fil-qasam tal-isport u r-rapport ta’ evalwazzjoni tal-Azzjonijiet Preparatorji fil-qasam tal-isport tat indikazzjonijiet utli dwar l-oqsma ta’ prijorità għall-azzjoni tal-Unjoni u wriet il-valur miżjud li l-Unjoni tista’ tagħti lill-attivitajiet ta’ appoġġ immirati li joħolqu, jaqsmu u jifirxu l-esperjenzi u l-għarfien dwar kwistjonijiet differenti li jaffettwaw l-isport fuq livell Ewropew. (5) L-Istrateġija Ewropea għal tkabbir inklużiv, sostenibbli u intelliġenti (Ewropa 2020) qed tiddefinixxi l-istrateġija ta’ tkabbir tal-Unjoni għad-deċennju li ġej biex tappoġġa t-tkabbir inklużiv, sostenibbli u intelliġenti li qed tiffissa ħames objettivi ambizzjużi li għandhom jintlaħqu sal-2020, b'mod partikolari fil-qasam tal-edukazzjoni biex ir-rati ta' tluq mill-iskola qabel iż-żmien jitnaqqsu taħt l-10°% u biex tippermetti tal-inqas 40°% tan-nies bejn it-30-34°sena li jlestu l-edukazzjoni għolja[11]. Dan jinkludi wkoll l-inizjattivi ewlenin tagħha, partikolarment “Żgħażagħ fl-Azzjoni”[12] u l-Aġenda għall-Ħiliet u l-Impjiegi l-Ġodda[13]. (6) Il-Kunsill tal-Unjoni Ewropea fit-12°ta’°Mejju°2009 sejjaħ għal qafas strateġiku għal kooperazzjoni Ewropea fl-edukazzjoni u t-taħriġ (ET°2020) li jiffissa erba’ miri strateġiċi bil-għan li jilħqu l-isfidi li għad fadal biex tinħoloq Ewropa bbażata fuq l-għarfien u biex it-tagħlim tul il-ħajja jsir realtà għal kulħadd. (7) Skont l-Artikoli 8 u 10 tat-Trattat dwar il-Funzjonament tal-Unjoni Ewropea, kif ukoll l-Artikoli 21 u 23 tal-Karta tad-Drittijiet Fundamentali, il-Programm għandhom jippromwovi l-ugwaljanza bejn in-nisa u l-irġiel u jiġġieled id-diskriminazzjoni abbażi tas-sess, ir-razza jew l-oriġini etnika, ir-reliġjon jew it-twemmin, id-diżabbiltà, l-età jew l-orjentazzjoni sesswali. (8) Il-programm għandu jinkludi dimensjoni internazzjonali b’saħħitha b’mod partikolari fir-rigward tal-edukazzjoni għolja, mhux biss biex itejjeb il-kwalità tal-edukazzjoni għolja Ewropea fir-rigward tal-miri vasti tal-ET2020 u l-attraenza tal-Unjoni bħala destinazzjoni tal-istudju, iżda wkoll biex jippromwovi l-fehim bejn in-nies u l-kontribuzzjoni għall-iżvilupp sostenibbli tal-edukazzjoni għolja f’pajjiżi terzi. (9) Il-qafas imġedded ta' kooperazzjoni fil-qasam taż-żgħażagħ (2010-2018)[14] għandu jirrikonoxxi ż-żgħażagħ kollha bħala riżorsa fis-soċjetà u jilqa' d-dritt tagħhom li jipparteċipaw fl-iżvilupp tal-politiki li jaffettwawhom permezz ta' djalogu strutturat kontinwu bejn min jieħu d-deċiżjonijiet u ż-żgħażagħ u l-organizzazzjonijiet tal-istess żgħażagħ fuq kull livell. (10) Biex tappoġġa l-mobilità, l-ekwità u l-eċċellenza fl-istudji, l-Unjoni għandha tistabbilixxi faċilità ta’ garanzija tas-self biex tippermetti lill-istudenti, irrispettivament mill-isfond soċjali tagħhom, biex jagħmlu l-Masters tagħhom f’pajjiż ieħor parteċipanti. Din il-faċilità għandha tkun disponibbli lill-istituzzjonijiet finanzjarji li jaqblu li joffru self għall-istudji tal-Masters f’pajjiżi parteċipanti oħra b’termini favorevoli għall-istudenti. (11) L-Istati Membri għandhom jagħmlu ħilithom biex jadottaw il-miżuri xierqa kollha biex iwarrbu l-ostakli legali u amministrattivi għall-funzjonament xieraq tal-Programm. Dan jimplika wkoll li l-viżi għall-parteċipanti għandhom jinħarġu mingħajr dewmien, sabiex jiġi żgurat li l-ebda parteċipant ma jitlef parti mill-istudju jew kollu kemm hu, mill-programm ta’ taħriġ jew ta’ skambju, u biex jiġu evitati kanċellazzjonijiet ta’ azzjonijiet ta’ mobilità u ta’ proġetti. F’konformità mal-Artikolu 19 tad-Direttiva tal-Kunsill 2004/114/KE tat-13 ta’ Diċembru 2004 dwar il-kundizzjonijiet ta' ammissjoni ta' cittadini ta' pajjiżi terzi għal skopijiet ta' studju, skambju ta' studenti, taħriġ bla ħlas jew servizz volontarju[15], l-Istati Membri għandhom jitħeġġu jwaqqfu proċeduri ta’ ammissjoni iktar rapida. (12) Il-Komunikazzjoni “Appoġġ għat-tkabbir u l-impjiegi – aġenda għall-immodernizzar tas-sistemi ta’ edukazzjoni għolja tal-Ewropa” tiffissa qafas li fih l-Unjoni Ewropea, l-Istati Membri u l-istituzzjonijiet ta’ edukazzjoni għolja jistgħu jikkooperaw biex jagħtu spinta lill-għadd ta’ gradwati, itejbu l-kwalità tal-edukazzjoni u jimmassimizzaw l-kontribuzzjoni li l-edukazzjoni għolja u r-riċerka jistgħu jagħtu biex jgħinu lill-ekonomiji u s-soċjetajiet tagħna joħorġu aktar b’saħħithom mill-kriżi. (13) Id-Dikjarazzjoni ta’ Bolonja, iffirmata mill-Ministri tal-Edukazzjoni ta’ 29°pajjiż Ewropew fid-19°ta’°Ġunju°1999, stabbilixxiet proċess intergovernattiv immirat biex joħloq "Żona Ewropea ta' Edukazzjoni għolja", li għandha bżonn appoġġ fuq livell tal-Unjoni. (14) Il-Proċess ta’ Kopenħagen imġedded (2011-2020) iddefinixxa viżjoni globali u ambizzjuża għall-politika ta’ Edukazzjoni u Taħriġ Vokazzjonali fl-Ewropa, u talab appoġġ mill-Programmi ta’ Edukazzjoni tal-Unjoni għall-prijoritajiet miftehma, li jinkludu l-mobilità internazzjonali u r-riformi implimentati mill-Istati Membri. (15) Huwa meħtieġ li tissaħħaħ l-intensità u l-volum ta’ kooperazzjoni Ewropea bejn l-iskejjel, u tal-mobilità tal-persunal tal-iskola u ta’ dawk li qed jitgħallmu sabiex jiġu ttrattati l-prijoritajiet stabbiliti fl-Aġenda għall-kooperazzjoni Ewropea dwar l-iskejjel għas-Seklu°21[16], jiġifieri biex tittejjeb il-kwalità tal-edukazzjoni fl-iskejjel tal-Unjoni fl-oqsma ta’ żvilupp kompetenti u sabiex jiġu mtejba l-ekwità u l-inklużjoni fis-sistemi skolastiċi u fl-istituzzjonijiet, kif ukoll biex jissaħħu l-professjoni tal-għalliema u tat-tmexxija tal-iskola[17]. F’dan il-kuntest, għandha tingħata importanza partikolari lill-miri strateġiċi biex jitnaqqas it-tluq mill-iskola qabel iż-żmien, tittejjeb l-eżekuzzjoni fil-ħiliet bażiċi, jittejbu l-parteċipazzjoni u l-kwalità fl-edukazzjoni u l-kura fit-tfulija bikrija[18], kif ukoll dawk il-miri li jsaħħu l-kompetenzi professjonali tal-għalliema u tal-mexxejja tal-iskola[19], u jittejbu l-opportunitajiet edukattivi ta' tfal li kienu migranti u ta’ dawk li qegħdin fi żvantaġġ soċjo-ekonomiku[20]. (16) L-Aġenda Ewropea għat-Tagħlim tal-Adulti mġedda tinkludi r-Riżoluzzjoni tal-Kunsill ta’ [....][21] li timmira biex tippermetti lill-adulti kollha biex jiżviluppaw u jtejbu l-ħiliet u l-kompetenzi tagħhom matul ħajjithom, b’attenzjoni partikolari tingħata lit-titjib tad-dispożizzjoni għall-għadd għoli ta’ Ewropej b’ħiliet baxxi mmirati fl-Ewropa 2020. (17) L-azzjoni tal-Forum taż-Żgħażagħ Ewropej, iċ-Ċentri ta’ Rikonoxximent Akkademiku Nazzjonali (NARIC), in-netwerks Eurydice, Euroguidance u Eurodesk, kif ukoll is-Servizzi Nazzjonali ta' Appoġġ għall-eTwinning, iċ-Ċentri Nazzjonali Europass u l-Uffiċċji Nazzjonali tal-Informazzjoni fil-pajjiżi tal-viċinat hija essenzjali sabiex jinkisbu l-għanijiet tal-programm, partikolarment billi jipprovdu lill-Kummissjoni b’informazzjoni regolari u aġġornata dwar l-oqsma varji tal-attività tagħhom u permezz tat-tixrid tar-riżultati tal-Programm fl-Unjoni u fil-pajjiżi terzi parteċipanti. (18) Il-Kooperazzjoni bejn il-Programm u l-organizzazzjonijiet internazzjonali fil-qasam tal-edukazzjoni, it-taħriġ, iż-żgħażagħ u l-isport għandha tissaħħaħ, b’mod partikolari mal-Kunsill tal-Ewropa. (19) Il-programm għandu jikkontribwixxi biex tiġi żviluppata l-eċċellenza fl-istudji dwar l-integrazzjoni Ewropea madwar id-dinja, u għandu partikolarment jappoġġa istituzzjonijiet li għandhom struttura ta’ governanza Ewropea, ikopru l-ispettru sħiħa ta’ oqsma politiċi li huma ta’ interess għall-Unjoni, li huma organizzazzjonijiet mingħajr profitt u joffru lawrji akkademiċi rikonoxxuti. (20) Il-Komunikazzjoni mill-Kummissjoni dwar "L-Iżvilupp tad-Dimensjoni Ewropea fl-Isport"[22] tat-18°ta’°Jannar°2011 tistabbilixxi l-ideat tal-Kummissjoni għal azzjoni fil-livell tal-Unjoni fil-qasam tal-isport wara d-dħul fis-seħħ tat-Trattat ta’ Lisbona u tipproponi lista ta’ azzjonijiet konkreti lill-Kummissjoni u lill-Istati Membri fi tliet kapitoli vasti: ir-rwol tal-isport fis-soċjetà, id-dimensjoni ekonomika tal-isport u l-organizzazzjoni tal-isport. (21) Trasparenza ikbar tal-kwalifiki u tal-kompetenzi u aċċettazzjoni estiża tal-għodod tal-Unjoni għandhom jiffaċilitaw fl-Ewropa kollha l-mobilità għall-finijiet ta’ tagħlim tul il-ħajja, biex b’hekk isir kontribut għall-iżvilupp tal-edukazzjoni ta’ kwalità u tat-taħriġ, u se tiffaċilita l-mobilità għall-finijiet ta’ xogħol, bejn il-pajjiżi kif ukoll bejn is-setturi. Il-ftuħ tal-aċċess għall-istudenti żgħażagħ (inklużi l-istudenti tat-taħriġ edukattiv u vokazzjonali) għal metodi, prattiki u teknoloġiji użati f’pajjiżi oħra jgħinhom itejbu l-impjegabilità tagħhom f’ekonomija globali; jista’ jgħinhom ukoll joħolqu impjiegi bi profil internazzjonali iktar attraenti. (22) Għal dan l-iskop, huwa rakkomandat li jiġi estiż l-użu tal-qafas uniku għat-trasparenza tal-kwalifiki u l-kompetenzi (Europass) skont id-Deċiżjoni Nru 2241/2004KE tal-Parlament Ewropew u tal-Kunsill tal-15 ta’ Diċembru 2004[23], il-Qafas tal-Kwalifiki Ewropew (EQF) skont ir-Rakkomandazzjoni tal-Parlament Ewropew u tal-Kunsill tat-23 ta’ April 2008[24], is-sistema ta’ Krediti Ewropej għall-Edukazzjoni u t-Taħriġ Vokazzjonali (ECVET) skont ir-Rakkomandazzjoni tal-Parlament Ewropew u tal-Kunsill tat-18 ta’ Ġunju 2009[25] u tas-Sistema Ewropea ta’ Trasferiment u Akkumulazzjoni tal-Krediti (ECTS). (23) Sabiex tiġi żgurata effiċjenza akbar fil-komunikazzjoni lill-pubbliku ġenerali u sinerġiji aktar b’saħħithom bejn l-attivitajiet ta’ komunikazzjoni mwettqa b'inizjattiva tal-Kummissjoni, ir-riżorsi allokati għall-komunikazzjoni skont dan ir-Regolament għandhom jikkontribwixxu wkoll biex ikopru l-komunikazzjoni bejn il-korpi dwar il-prijoritajiet politiki tal-Unjoni Ewropea bil-kundizzjoni li dawn huma relatati mal-objettivi ġenerali ta’ dan ir-Regolament. (24) Huwa meħtieġ li jiġi żgurat il-valur miżjud Ewropew tal-azzjonijiet kollha mwettqa fil-qafas tal-Programm, u l-komplementarjetà għall-attivitajiet tal-Istati Membri b’konformità mal-Artikolu°167(4) tat-Trattat dwar il-funzjonament tal-Unjoni Ewropea u attivitajiet oħra, b’mod partikolari fil-qasam tal-kultura, ir-riċerka, il-politika industrijali u ta' koeżjoni, il-politika tat-tkabbir u r-relazzjonijiet esterni. (25) Il-ġestjoni effettiva tar-rendiment, inkluż l-evalwazzjoni u l-monitoraġġ, teħtieġ l-iżvilupp ta’ indikaturi speċifiċi tar-rendiment li jistgħu jitkejlu maż-żmien, li huma kemm realistiċi u wkoll jirriflettu l-loġika tal-intervenzjoni u huma relevanti għall-ġerarkija xierqa tal-għanijiet u l-attivitajiet. (26) Dan ir-Regolament jistipula, għat-tul kollu tal-Programm, envelopp finanzjarju li jirrappreżenta r-referenza primarja, skont it-tifsira tal-punt (17) tal-Ftehim Interistituzzjonali ta’ XX/YY/201Z bejn il-Parlament Ewropew, il-Kunsill u l-Kummissjoni dwar il-kooperazzjoni fi kwistjonijiet baġitarji u dwar ġestjoni finanzjarja tajba, għall-awtorità tal-baġit matul il-proċedura baġitarja annwali. (27) Il-ħtieġa li jiġu stabbiliti kriterji ta' eżekuzzjoni li fuqhom l-allokazzjoni tal-baġit bejn l-Istati Membri għall-azzjonijiet ġestiti mill-Aġenziji Nazzjonali għandha tkun ibbażata fuq l-indikaturi ta’ eżekuzzjoni stabbiliti fir-Regolament. (28) Il-pajjiżi kandidati għall-adeżjoni mal-Unjoni u l-pajjiżi tal-EFTA li huma membri taż-ŻEE jistgħu jieħdu sehem fil-Programmi tal-Unjoni fuq il-bażi tal-Ftehimiet ta’ Qafas, id-Deċiżjonijiet ta’ Assoċjazzjoni tal-Kunsill jew ftehimiet simili. (29) Il-Konfederazzjoni Svizzera tista’ tipparteċipa fil-Programmi tal-Unjoni skont il-ftehim li jrid jiġi ffirmat bejn l-Unjoni u dak il-pajjiż. (30) Il-Kummissjoni Ewropea u r-Rappreżentant Għoli tal-Unjoni Ewropea għall-Affarijiet Barranin u l-politika ta’ Sigurtà, fil-Komunikazzjoni konġunta tagħhom dwar reazzjoni ġdida għall-Viċinat[26] li qed jinbidel iddeskrivew, b’mod partikolari, il-mira li jiffaċilitaw aktar il-parteċipazzjoni tal-pajjiżi tal-Viċinat fil-mobilità tal-Unjoni u fl-azzjonijiet ta’ bini ta’ kapaċità fl-edukazzjoni għolja u l-ftuħ fil-ġejjieni tal-programm ta’ edukazzjoni għall-pajjiżi tal-Viċinat. (31) L-interessi finanzjarji tal-Unjoni Ewropea għandhom jiġu mħarsa permezz ta’ miżuri proporzjonati matul iċ-ċiklu tan-nefqa, inklużi l-prevenzjoni, l-iskoperta u l-investigazzjoni ta’ irregolaritajiet, l-irkupru ta’ fondi li jkunu ntilfu, imħallsa bi żball jew użati b’mod mhux korrett u, fejn xieraq, penali. Filwaqt li l-għajnuna esterna tal-Unjoni għandha iktar bżonn ta’ finanzjament, is-sitwazzjoni ekonomika u baġitarja tal-Unjoni tillimita r-riżorsi disponibbli għal din l-għajnuna. Għalhekk, il-Kummissjoni għandha tipprova tuża bl-iktar mod effiċjenti r-riżorsi disponibbli partikolarment permezz tal-istrumenti finanzjarji b’effett ta’ fulkru. (32) Fil-Komunikazzjoni tagħha "Baġit għall-Ewropa 2020" tad-29°ta’°Ġunju°2011, il-Kummissjoni mpenjat ruħha biex tissimplifika l-finanzjament tal-Unjoni. Il-ħolqien ta’ programm uniku dwar l-Edukazzjoni, it-Taħriġ, iż-Żgħażagħ u l-Isport għandu jipprovdi simplifikazzjoni, razzjonalizzazzjoni u sinerġiji sinifikanti fil-ġestjoni tal-programm. L-implimentazzjoni għandha tkun issimplifikata aktar bl-użu ta’ somom f’daqqa, spejjeż unitarji jew finanzjament b’rata fissa, kif ukoll bit-tnaqqis tar-rekwiżiti formali għall-benefiċjarji u l-Istati Membri. (33) Sabiex tiġi żgurata reazzjoni ta’ malajr għall-ħtiġijiet li jinbidlu matul il-Programm kollu, is-setgħa li jiġu adottati atti skont l-Artikolu°290 tat-Trattat dwar il-Funzjonament tal-Unjoni Ewropea għandha tiġi delegata lill-Kummissjoni fir-rigward tad-dispożizzjonijiet mal-kriterji tar-rendiment u mal-azzjonijiet immexxija mill-Aġenziji Nazzjonali. Huwa ta’ importanza partikolari li l-Kummissjoni twettaq konsultazzjonijiet xierqa matul il-ħidma preparatorja tagħha, inkluż fuq livell ta’ esperti. Il-Kummissjoni, meta tkun qed tħejji u tfassal atti ddelegati, għandha tiżgura t-trażmissjoni simultanja, f'waqtha u xierqa tad-dokumenti rilevanti lill-Parlament Ewropew u lill-Kunsill. (34) Sabiex jiġu żgurati kundizzjonijiet uniformi għall-implimentazzjoni ta’ dan ir-Regolament, is-setgħat ta’ implimentazzjoni għandhom jingħataw lill-Kummissjoni. (35) Is-setgħat ta’ implimentazzjoni marbuta mal-programm ta’ ħidma għandhom jiġu eżerċitati skont ir-Regolament (UE) Nru°182/2011 tal-Parlament Ewropew u tal-Kunsill tas-16°ta’°Frar°2011 li jistabbilixxi r-regoli u l-prinċipji ġenerali dwar il-modalitajiet ta’ kontroll mill-Istati Membri tal-eżerċizzju mill-Kummissjoni tas-setgħat ta’ implimentazzjoni[27]. (36) Huwa xieraq li jiġi żgurat għeluq korrett tal-Programm, b’mod partikolari fir-rigward tal-kontinwazzjoni tal-arranġamenti multiannwali għall-ġestjoni tiegħu, bħal finanzjament ta’ assistenza teknika u amministrattiva. Mill-1°ta’°Jannar°2014, l-assistenza teknika u amministrattiva għandha tiżgura, jekk meħtieġ, il-ġestjoni tal-azzjonijiet li għad ma ġewx iffinalizzati bil-programmi predeċessuri sa tmiem l-2013. ADOTTAW DAN IR-REGOLAMENT: KAPITOLU°I Dispożizzjonijiet ġenerali Artikolu 1 Ambitu tal-Programm 1. Dan ir-Regolament jistabbilixxi Programm għall-azzjoni tal-Unjoni fil-qasam tal-Edukazzjoni, it-Taħriġ, iż-Żgħażagħ u l-Isport li jismu "Erasmus għal kulħadd" (minn hawn 'il quddiem imsejjaħ "il-Programm"). 2. Il-Programm għandu jiġi implimentat għall-perjodu mill-1 ta’ Jannar 2014 sal-31 ta’ Diċembru 2020. 3. Il-Programm ikopri l-edukazzjoni fil-livelli kollha, f’perspettiva ta’ tagħlim tul il-ħajja, b’mod partikolari l-edukazzjoni għolja, l-Edukazzjoni u t-Taħriġ Vokazzjonali u t-tagħlim tal-Adulti, l-Edukazzjoni fl-Iskola u ż-Żgħażagħ. 4. Jinkludi dimensjoni internazzjonali skont l-Artikolu 21 tat-Trattat tal-Unjoni Ewropea u se jappoġġa wkoll l-attivitajiet fil-qasam tal-isport. Artikolu 2 Definizzjonijiet Għall-fini ta’ dan ir-Regolament, għandhom japplikaw id-definizzjonijiet li ġejjin: 1. "tagħlim tul il-ħajja" tfisser l-edukazzjoni ġenerali kollha, l-edukazzjoni u t-taħriġ vokazzjonali, l-edukazzjoni informali u t-tagħlim informali li jkun sar tul il-ħajja, li jwassal għal titjib fl-għarfien, fil-ħiliet u fil-kompetenzi f’perspettiva personali, ċivika, soċjali u/jew tkun relatata mal-impjieg, inkluż l-għoti ta’ servizzi ta’ counselling u gwida; 2. "ambjent mhux formali" tfisser kuntest ta’ tagħlim li ta’ spiss huwa ppjanat u organizzat, iżda mhux parti mis-sistema formali ta' edukazzjoni u taħriġ. 3. "mobilità tat-tagħlim" tfisser iċ-ċaqliq fiżiku minn pajjiż li mhux il-pajjiż tar-residenza, sabiex isir studju, taħriġ jew studju ieħor, inklużi apprendistati u tagħlim mhux formali, jew struzzjoni jew parteċipazzjoni f’attività ta’ żvilupp professjonali transnazzjonali. Tista’ tinkludi taħriġ preparatorju fil-lingwa tal-pajjiż ospitanti. Il-mobilità tat-tagħlim tkopri wkoll l-iskambji taż-żgħażagħ u l-iżvilupp professjonali transnazzjonali li jinvolvu l-ħaddiema żgħażagħ; 4. "Kooperazzjoni għall-innovazzjoni u prattiki tajbin" tfisser proġetti ta’ kooperazzjoni transnazzjonali li jinvolvu organizzazzjonijiet attivi fl-oqsma tal-edukazzjoni, it-taħriġ u/jew taż-żgħażagħ u jistgħu jinkludu organizzazzjonijiet oħra. 5. "Appoġġ għar-riforma politika" tfisser kull tip ta’ attività mmirata biex tappoġġa u tiffaċilita l-modernizzazzjoni tas-sistemi ta' edukazzjoni u ta’ taħriġ permezz tal-proċess ta' kooperazzjoni politika bejn l-Istati Membri, partikolarment il-Metodi mituħa ta’ Koordinazzjoni; 6. "mobilità virtwali" tirrappreżenta sett ta’ attivitajiet appoġġati mit-teknoloġija tal-informazzjoni u l-komunikazzjonijiet, organizzati fuq livell istituzzjonali, li jirrealizzaw jew jiffaċilitaw esperjenzi kollaborattivi internazzjonali f’kuntest ta’ istruzzjoni u/jew tagħlim; 7. "persunal" tfisser persuni li, jew fuq bażi professjonali jew volontarja, huma involuti fl-edukazzjoni, fit-taħriġ jew fit-tagħlim mhux formali taż-żgħażagħ. Jista' jinkludi għalliema, persuni li jħarrġu, mexxejja tal-iskola, ħaddiema żgħażagħ u persunal mhux edukattiv; 8. "ħaddiem żagħżugħ" tfisser professjonist jew voluntier involut fit-tagħlim mhux formali; 9. "żgħażagħ" tfisser individwi bejn it-13 u t-30 sena; 10. "istituzzjoni ta’ edukazzjoni għolja" tfisser: (a) kull tip ta’ istituzzjoni ta’ edukazzjoni għolja, skont il-leġiżlazzjoni jew il-prattika nazzjonali, li toffri lawrji rikonoxxuti jew kwalifiki rikonoxxuti oħra ta’ livell terzjarju, irrispettivament mill-isem ta’ tali stabbilimenti; (b) kull istituzzjoni, skont il-leġiżlazzjoni jew il-prattika nazzjonali, li toffri edukazzjoni jew taħriġ vokazzjonali fuq livell terzjarju; 11. "skola" tfisser it-tipi kollha ta’ istituzzjonijiet li jipprovdu edukazzjoni ġenerali (pre-skolastika, primarja jew sekondarja), vokazzjonali u teknika; 12. "istituzzjoni akkademika" tfisser kull istituzzjoni edukattiva ddedikata għall-edukazzjoni u r-riċerka; 13. "taħriġ vokazzjonali" tfisser kull forma ta’ edukazzjoni jew taħriġ vokazzjonali inizjali, inklużi t-tagħlim tekniku u vokazzjonali u l-apprendistati, li tikkontribwixxi għall-kisba ta' kwalifika vokazzjonali rikonoxxuta mill-awtoritajiet kompetenti fl-Istat Membru li fih tkun inkisbet, kif ukoll kull edukazzjoni jew taħriġ vokazzjonali kontinwati mwettqa minn persuna matul il-ħajja tax-xogħol tagħha; 14. "tagħlim tal-adulti" tfisser kull forma ta' tagħlim mhux vokazzjonali tal-adulti, kemm jekk ikun ta' natura formali, mhux formali jew informali; 15. "lawrji konġunti" tfisser programm ta’ studju integrat offrut tal-inqas minn żewġ istituzzjonijiet ta' edukazzjoni għolja li jirriżulta f'ċertifikat wieħed ta' lawrja maħruġ u ffirmat b'mod konġunt mill-istituzzjonijiet parteċipanti kollha u rikonoxxut uffiċjalment fil-pajjiżi fejn jinsabu l-istituzzjonijiet parteċipanti; 16. "lawrja doppja/lawrji multipla" tfisser programm ta’ studju offrut tal-inqas minn żewġ istituzzjonijiet (doppji) jew iktar (multipli) tal-edukazzjoni għolja li permezz tiegħu l-istudent kif ilestih jirċievi ċertifikat separat ta' lawrja minn kull istituzzjoni parteċipanti; 17. "attività taż-żgħażagħ" tfisser attività barra mill-iskola (bħal skambju ta’ żgħażagħ, volontarjat) imwettqa minn żgħażugħ, individwalment jew fi grupp, ikkaratterizzata b’approċċ ta’ tagħlim mhux formali; 18. "sħubija" tfisser ftehim bejn grupp ta’ istituzzjonijiet jew organizzazzjonijiet fi Stati Membri differenti sabiex iwettqu attivitajiet Ewropej konġunti fil-qasam tal-edukazzjoni, tat-taħriġ u taż-żgħażagħ jew biex jistabbilixxu netwerk formali jew informali f'qasam rilevanti. Fir-rigward tal-isport, tfisser ftehim ma’ parti terza waħda jew iktar bħal organizzazzjonijiet professjonali tal-isport jew sponsors fi Stati Membri differenti sabiex jiġu attratti sorsi addizzjonali ta’ appoġġ għall-ksib tar-riżultati mixtieqa tal-Programm. 19. "intrapriża" tfisser l-intrapriżi kollha involuti f’attività ekonomika fis-settur pubbliku jew privat irrispettivament mid-daqs, mill-istatus legali jew mis-settur ekonomiku li fih jaħdmu, inkluża l-ekonomija soċjali; 20. "ħiliet" tfisser il-kapaċità li jiġi applikat l-għarfien u li jintużaw l-kompetenzi biex jitkomplew il-kompiti u jissolvew il-problemi; 21. "kompetenza" tfisser il-kapaċità manifestata tal-użu tal-għarfien, ħiliet u attitudnijiet b’responsabbiltà u awtonomija fil-kuntesti soċjali, professjonali u ta’ tagħlim. 22. "kompetenzi ewlenin" tfisser is-sett bażiku ta’ għarfien, ħiliet u attitudnijiet, li l-individwi kollha għandhom bżonn għas-sodisfazzjon u l-iżvilupp personali, għaċ-ċittadinanza attiva, għall-inklużjoni soċjali u għall-impjieg; 23. "riżultati" tfisser kull dejta, għarfien u informazzjoni ta' kull għamla jew natura, kemm protetti u kemm jekk le, li jiġu ġġenerati fl-azzjoni kif ukoll kull dritt assoċjat, inklużi d-drittijiet tal-proprjetà intellettwali; 24. "tixrid tar-riżultati" tfisser il-kxif pubbliku tar-riżultati tal-Programm u l-predeċessuri tiegħu b'kull mod xieraq imfassal biex jiżgura li r-riżultati jiġu rikonoxxuti, murija u implimentati kif xieraq fuq skala wiesgħa; 25. "Metodu Miftuħ ta’ Koordinazzjoni" tfisser metodu intergovernattiv li jipprovdi qafas għall-kooperazzjoni bejn l-Istati Membri, li l-politiki nazzjonali tagħhom b’hekk jistgħu jiġu diretti lejn ċerti objettivi komuni. Fl-ambitu ta’ dan il-programm, l-MMK japplika għall-edukazzjoni, it-taħriġ u ż-żgħażagħ; 26. "għodod ta’ trasparenza tal-UE" tfisser strumenti li jgħinu lill-partijiet interessati jifhmu, japprezzaw u kif xieraq jirrikonoxxu l-eżiti tat-tagħlim u l-kwalifiki madwar l-Unjoni; 27. "pajjiżi tal-viċinat" tfisser il-pajjiżi u t-territorji elenkati fl-Anness tar-Regolament XX/2012 tal-Parlament Ewropew u tal-Kunsill ta’ X YY 2012[28] li jistabbilixxi Strument ta’ Viċinat Ewropew: l-Alġerija, l-Armenja, l-Ażerbajġan, il-Bjelorussja, l-Eġittu, il-Ġeorġja, l-Iżrael, il-Ġordan, il-Libanu, il-Libja, il-Moldova, il-Marokk, it-Territorju Okkupat Palestinjan, is-Sirja, it-Tuneżija u l-Ukraina. Barra minn hekk, għall-attivitajiet appoġġati fil-qasam taż-żgħażagħ, ir-Russja hija kkunsidrata bħala pajjiż tal-viċinat; 28. "karriera doppja" tfisser taħlita ta’ taħriġ sportiv fuq livell għoli mal-edukazzjoni ġenerali jew max-xogħol. Artikolu 3 Valur miżjud Ewropew 1. Il-Programm għandu jappoġġa biss dawk l-azzjonijiet u l-attivitajiet li jippreżentaw valur miżjud Ewropew potenzjali u jikkontribwixxi għall-ksib tal-għan ġenerali kif imsemmi fl-Artikolu 4. 2. Il-valur miżjud Ewropew tal-azzjonijiet u l-attivitajiet tal-Programm għandu jiġi żgurat partikolarment permezz ta’: (a) Il-karattru transnazzjonali tagħhom, partikolarment il-mobilità u l-kooperazzjoni transnazzjonali mmirati lejn impatt sistemiku fit-tul; (b) Il-kumplemetarjetà u s-sinerġija tagħhom ma’ programmi u politiki nazzjonali, internazzjonali u tal-Unjoni oħra, b’kunsiderazzjoni tal-ekonomiji tal-iskala u l-massa kritika; (c) Il-kontribuzzjoni tagħhom għall-użu effettiv tal-għodod tal-Unjoni għar-rikonoxximent tal-kwalifiki u t-trasparenza. Artikolu 4 Objettiv ġenerali tal-Programm 1. Il-Programm jimmira biex jagħti kontribut għall-objettivi tal-Istrateġija Ewropa°2020 u tal-qafas strateġiku tal-Edukazzjoni u t-Taħriġ 2020 (ET2020), inlużi l-parametri ta’ referenza korrispondenti stabbiliti f’dawk l-istrumenti, għall-qafas imġedded għall-Kooperazzjoni Ewropea fil-qasam taż-Żgħażagħ (2010-2018), għall-iżvilupp sostenibbli tal-pajjiżi terzi fil-qasam tal-edukazzjoni għolja u għall-iżvilupp tad-dimensjoni Ewropea fl-isport. 2. Partikolarment jimmira li jikkontribwixxi biex jilħaq il-miri ewlenin ta’ Ewropa 2020 li ġejjin: (c) It-tnaqqis tar-rati ta’ tluq bikri mill-iskola; (d) Żieda tal-istudenti ta’ bejn it-30 u l-34 sena li jkunu lestew it-tielet livell tal-edukazzjoni. KAPITOLU°II Edukazzjoni, Taħriġ u Żgħażagħ Artikolu 5 Objettivi speċifiċi Il-Programm għandu jsegwi l-għanijiet speċifiċi li ġejjin fl-oqsma tal-edukazzjoni, it-taħriġ u ż-żgħażagħ: (a) Li jtejjeb il-livell tal-kompetenzi u tal-ħiliet ewlenin b’mod partikolari fir-rigward tar-relevanza tagħhom għas-suq tax-xogħol u għas-soċjetà, kif ukoll il-parteċipazzjoni taż-żgħażagħ fil-ħajja demokratika fl-Ewropa, notevolment permezz ta’ żieda fl-opportunitajiet ta’ mobilità ta’ tagħlim għaż-żgħażagħ, għal dawk li qed jitgħallmu, għall-persunal u għall-ħaddiema żgħażagħ u permezz ta’ tisħiħ fil-kooperazzjoni bejn l-edukazzjoni/ż-żgħażagħ u d-dinja tas-suq tax-xogħol; – Indikaturi relatati: – % tal-parteċipanti li kellhom żieda fil-kompetenzi ewlenin u/jew il-ħiliet tagħhom relevanti għall-impjegabilità tagħhom; – % ta’ żgħażagħ li jiddikjaraw li huma aktar imħejjija biex jipparteċipaw fil-ħajja soċjali u politika (b) Li jrawwem titjib fil-kwalità, eċċellenza innovattiva u internazzjonalizzazzjoni fuq il-livell ta’ istituzzjonijiet tal-edukazzjoni, kif ukoll fil-ħidma taż-żgħażagħ, notevolment permezz ta’ tkabbir fil-kooperazzjoni transnazzjonali bejn min jipprovdi l-edukazzjoni u t-taħriġ/l-organizzazzjonijiet taż-żgħażagħ u partijiet interessati oħra; – Indikatur relatat: % ta’ organizzazzjonijiet li jkunu pparteċipaw fil-Programm u li jkunu żviluppaw/adottaw metodi innovattivi (c) Li jippromwovi t-tfaċċar ta’ qasam Ewropew tat-tagħlim tul il-ħajja, iħeġġeġ riformi politiki fuq livell nazzjonali, jappoġġa l-modernizzazzjoni tas-sistemi ta' edukazzjoni u taħriġ, li jinkludu t-tagħlim mhux formali, u jappoġġa l-kooperazzjoni Ewropea fil-qasam taż-żgħażagħ, notevolment permezz ta' politika ta' kooperezzjoni mkabbra, użu aħjar ta' għodod ta' rikonoxximent u trasparenza u t-tixrid ta' prattiki tajbin; – Indikatur relatat: Għadd ta’ Stati Membri li jagħmlu użu mir-riżultati tal-Metodi Miftuħa ta’ Koordinazzjoni fl-iżviluppi politiċi nazzjonali tagħhom (d) Li jkabbar id-dimensjoni internazzjonali tal-edukazzjoni, it-taħriġ u ż-żgħażagħ partikolarment fl-edukazzjoni għolja billi jżid l-attraenza tal-istituzzjonijiet tal-edukazzjoni għolja tal-Unjoni u jappoġġa l-azzjoni esterna tal-Unjoni, inkluż l-objettivi ta’ żvilupp tagħha, permezz tal-promozzjoni tal-mobilità u l-kooperazzjoni bejn l-istituzzjonijiet tal-edukazzjoni għolja tal-UE u tal-pajjiżi terzi u permezz ta’ bini mmirat ta’ kapaċità fil-pajjiżi terzi. – Indikatur relatat: Għadd ta’ istituzzjonijiet ta’ edukazzjoni għolja li mhumiex fl-UE involuti fl-azzjonijiet ta’ mobilità u kooperazzjoni (e) Li jtejjeb l-istruzzjoni u t-tagħlim tal-lingwi u jippromwovi d-diversità lingwistika; – Indikatur relatat: % ta’ parteċipanti li żiedu l-ħiliet lingwistiċi tagħhom (f) Li jippromwovi l-eċċellenza fl-attivitajiet tat-tagħlim u r-riċerka fl-integrazzjoni Ewropea permezz tal-attivitajiet Jean Monnet madwar id-dinja kif imsemmi fl-Artikolu 10. – Indikatur relatat: L-għadd ta’ studenti li ngħataw taħriġ permezz tal-attivitajiet Jean Monnet Artikolu 6 Azzjonijiet tal-Programm 1. Fil-qasam tal-edukazzjoni, it-taħriġ u ż-żgħażagħ, il-Programm se jsegwi l-objettivi tiegħu permezz tat-tliet tipi ta’ azzjonijiet li ġejjin: (a) Mobilità tat-tagħlim tal-individwi, (b) Kooperazzjoni għall-innovazzjoni u prattiki tajbin, (c) Appoġġ għar-riforma politika. 2. L-attivitajiet speċifiċi ta’ Jean Monnet huma deskritti fl-Artikolu°10. Artikolu 7 Mobilità ta’ tagħlim tal-individwi 1. L-azzjoni tal-mobilità tat-tagħlim tal-individwi għandha tappoġġa: (a) mobilità transnazzjonali tal-istudenti tal-edukazzjoni għolja u tat-taħriġ vokazzjonali kif ukoll żgħażagħ involuti f’attivitajiet mhux formali bejn il-pajjiżi parteċipanti kif imsemmija fl-Artikolu°18. Din il-mobilità tista’ tkun fl-għamla ta’ studji f'istituzzjoni sħab, apprendistati barra mill-pajjiż jew parteċipazzjoni f'attivitajiet taż-żgħażagħ, partikolarment il-volontarjat. Il-mobilità ta’ lawrja fil-livell ta’ Masters għandha tkun appoġġata permezz tal-faċilità għall-istudenti ta’ garanzija għal self kif imsemmi fl-Artikolu°14(3). (b) Mobilità transnazzjonali tal-persunal, fil-pajjiżi parteċipanti kif imsemmija fl-Artikolu°18. Din il-mobilità tista’ tieħu l-forma ta’ struzzjoni jew ta’ parteċipazzjoni f’attivitajiet ta’ żvilupp professjonali barra l-pajjiż. 2. Din l-azzjoni se tappoġġa wkoll il-mobilità transnazzjonali ta' studenti, ta’ żgħażagħ u ta’ persunal lejn u minn pajjiżi terzi fir-rigward tal-edukazzjoni għolja li tinkludi mobilità organizzata fuq il-bażi ta’ lawrji konġunti, doppji jew multipli ta’ kwalità għolja jew ta’ sejħiet konġunti, kif ukoll tagħlim mhux formali. Artikolu 8 Kooperazzjoni għall-innovazzjoni u prattiki tajbin 1. L-azzjoni tal-kooperazzjoni għall-innovazzjoni u l-prattiki tajbin għandha tappoġġa: (a) sħubijiet strateġiċi transnazzjonali bejn organizzazzjonijiet involuti fl-edukazzjoni, fit-taħriġ u/jew f'attivitajiet taż-żgħażagħ jew f'setturi rilevanti oħra li jiżviluppaw u jimplimentaw inizjattivi konġunti u jippromwovu skambji ta' esperjenza u ta’ kompetenzi; (b) sħubijiet transnazzjonali bejn intrapriżi u istituzzjonijiet tal-edukazzjoni fl-għamla ta’: – Alleanzi tal-Għarfien bejn istituzzjonijiet tal-edukazzjoni għolja u intrapriżi li jippromwovu l-kreattività, l-innovazzjoni u l-intraprenditorji billi joffru opportunitajiet rilevanti ta’ tagħlim, li jinkludu l-iżvilupp ta’ kurrikula ġodda; – Alleanzi tal-Ħiliet Settorali bejn il-fornituri tal-edukazzjoni u t-taħriġ u l-intrapriżi li jippromwovu l-impjegabilità, joħolqu kurrikula ġodda speċifiċi għas-settur, jiżviluppaw modi innovattivi għat-tagħlim u t-taħriġ vokazzjonali u jpoġġu fil-prattika l-għodod ta' rikonoxximent mal-Unjoni kollha. (c) Pjattaformi ta’ appoġġ tal-IT, li jinkludu ġemellaġġ elettroniku, li jkopru s-setturi tal-edukazzjoni u taż-żgħażagħ, jippermettu tagħlim minn pari, mobilità virtwali u skambji tal-aħjar prattiki u ftuħ ta' aċċess għall-parteċipanti minn pajjiżi tal-viċinat. 2. Din l-azzjoni għandha tappoġġa wkoll l-iżvilupp, il-bini ta' kapaċità, l-integrazzjoni reġjonali, l-iskambji ta' għarfien u l-proċessi ta' modernizzazzjoni permezz ta' sħubijiet bejn l-istituzzjonijiet tal-edukazzjoni għolja tal-Unjoni u tal-pajjiżi terzi, kif ukoll fis-settur taż-żgħażagħ, notevolment għal tagħlim minn pari u proġetti konġunti tal-edukazzjoni, li jippromwovu l-kooperazzjoni reġjonali, b'mod partikolari mal-pajjiżi tal-viċinat. Artikolu 9 Appoġġ għar-riforma politika 1. L-appoġġ għall-azzjoni tar-riforma politika għandu jinkludi l-attivitajiet mibdija fil-livell tal-Unjoni marbuta ma': (a) l-attivitajiet relatati mal-implimentazzjoni tal-aġenda politika tal-Unjoni dwar l-edukazzjoni, it-taħriġ u ż-żgħażagħ (il-Metodi Miftuħa tal-Koordinazzjoni), kif ukoll il-proċessi ta’ Bolonja u ta’ Kopenħagen u d-djalogu strutturat maż-żgħażagħ; (b) l-implimentazzjoni fil-pajjiżi parteċipanti tal-għodod tat-trasparenza tal-Unjoni, partikolarment il-Europass, il-Qafas Ewropew tal-Kwalifiki (EQF), is-Sistema Ewropea tat-Trasferiment u l-Akkumulazzjoni tal-Krediti (ECVET) u l-appoġġ għan-netwerks mal-UE kollha; (c) il-politika ta’ djalogu bil-partijiet interessati Ewopej rilevanti fil-qasam tal-edukazzjoni, it-taħriġ u ż-żgħażagħ; (d) Il-Forum taż-Żgħażagħ Ewropej, iċ-Ċentri ta’ Rikonoxximent Akkademiku Nazzjonali (NARIC), in-netwerks Eurydice, Euroguidance u Eurodesk, kif ukoll is-Servizzi Nazzjonali ta' Appoġġ għall-eTwinning, iċ-Ċentri Nazzjonali Europass u l-uffiċċji Nazzjonali tal-Informazzjoni fil-pajjiżi tal-viċinat u l-pajjiżi tal-adeżjoni, il-pajjiżi kandidati u l-kandidati potenzjali li ma jipparteċipawx bis-sħiħ fil-programm. 2. Din l-azzjoni għandha tappoġġa wkoll djalogu politiku ma’ pajjiżi terzi u ma' organizzazzjonijiet internazzjonali. Artikolu 10 Attivitajiet Jean Monnet L-attivitajiet Jean Monnet għandhom jimmiraw biex: (a) jippromwovu l-istruzzjoni u r-riċerka dwar l-integrazzjoni Ewropea dinjija fost akkademiċi speċjalizzati, dawk li qed jitgħallmu u ċittadini, notevolment permezz tal-ħolqien tal-Katedri Jean Monnet u attivitajiet oħra akkademiċi, kif ukoll billi jipprovdu għajnuna għal attivitajiet oħra ta’ tiswir ta’ għarfien f’istituzzjonijiet ta’ edukazzjoni għolja; (b) jappoġġaw l-attivitajiet ta’ istituzzjonijiet jew assoċjazzjonijiet akkademiċi attivi fil-qasam tal-istudji Ewropej ta’ integrazzjoni u jappoġġaw tikketta ta’ Jean Monnet għall-eċċellenza. (c) jappoġġaw l-istituzzjonijiet akkademiċi Ewropej li ġejjin, li jsegwu l-mira ta’ interess Ewropew; (i) l-Istitut Universitarju Ewropew ta’ Firenze; (ii) il-Kulleġġ tal-Ewropa (il-kampus ta’ Bruges u dak ta’ Natolin); (d) jippromwovu dibattitu dwar il-politiki u skambji bejn id-dinja akkademika u dawk li jfasslu l-politika dwar prijoritajiet politiki tal-Unjoni. KAPITOLU°III Sport Artikolu 11 Objettivi speċifiċi B’konsistenza mal-objettiv ġenerali, il-Programm għandu jeżerċita l-objettivi speċifiċi li ġejjin fil-qasam tal-isport: (a) biex jindirizza t-theddid transnazzjonali bħad-doping, ix-xiri tal-logħob, il-vjolenza, ir-razziżmu u l-intoleranza; – Indikatur relatat: % ta’ parteċipanti li jużaw ir-riżultati tal-proġetti transkonfinali biex jiġġieldu t-theddid għall-isport. (b) biex jappoġġa l-governanza tajba fl-isport u l-karrieri doppji tal-atleti; – Indikatur relatat: % ta’ parteċipanti li jużaw ir-riżultati tal-proġetti transkonfinali biex itejbu l-governanza tajba fl-isport u l-karrieri doppji tal-atleti. (c) biex jippromwovi l-inklużjoni soċjali, l-opportunitajiet indaqs u l-attività fiżika li ttejjeb is-saħħa permezz ta’ żieda fil-parteċipazzjoni fl-isport. – Indikatur relatat: >% ta’ parteċipanti li jużaw ir-riżultati tal-proġetti transkonfinali biex itejbu l-inklużjoni soċjali, l-opportunitajiet indaqs u r-rati ta’ parteċipazzjoni. Artikolu 12 Attivitajiet 1. L-objettivi ta' kooperazzjoni fl-Isport għandhom ikunu eżerċitati permezz tal-attivitajiet transnazzjonali li ġejjin: (a) appoġġ għal proġetti kollaborattivi transnazzjonali; (b) appoġġ għal avvenimenti mhux kummerċjali Ewropej tal-isport li jinvolvu diversi pajjiżi Ewropej; (c) jappoġġaw it-tisħiħ tal-bażi tal-evidenza għat-tfassil tal-politika; (d) jappoġġaw il-bini tal-kapaċità tal-organizzazzjonijiet sportivi; (e) id-djalogu mal-partijiet interessati Ewropej rilevanti. 2. L-attivitajiet tal-isport appoġġati għandhom, fejn ikun xieraq, ifittxu li jiksbu finanzjament supplimentari permezz ta’ sħubija ma’ partijiet terzi bħal intrapriżi privati. KAPITOLU°IV Dispożizzjonijiet Finanzjarji Artikolu 13 Baġit 1. L-envelopp finanzjarju għall-implimentazzjoni ta’ dan il-Programm mill-1 ta’ Jannar 2014 huwa stipulat għal EUR 17 299 000 000. L-ammonti li ġejjin għandhom ikunu allokati għall-Azzjonijiet tal-Programm a) EUR 16 741 738 000 għall-azzjonijiet fil-qasam tal-edukazzjoni, it-taħriġ u ż-żgħażagħ, kif imsemmi fl-Artikolu 6(1); b) EUR 318 435 000 għall-attivitajiet Jean Monnet, kif imsemmi fl-Artikolu 10; c) EUR 238 827 000 għall-azzjonijiet marbuta mal-Isport, kif imsemmi fil-Kapitolu°III. 2. Minn barra l-envelopp finanzjarju kif indikat fil-paragrafu 1, u sabiex tiġi promossa d-dimensjoni internazzjonali tal-edukazzjoni għolja, ammont indikattiv ta' EUR 1 812 100 000[29] mill-istrumenti esterni differenti (l-Istrument tal-Kooperazzjoni fl-Iżvilupp, l-Istrument Ewropew tal-Viċinat, l-Istrument għall-Għajnuna Qabel l-Adeżjoni, l-Istrument tas-Sħubija u l-Fond Ewropew tal-Iżvilupp), se jiġi allokat għal azzjonijiet tal-mobilità tat-tagħlim lejn jew minn pajjiżi li mhux dawk imsemmija fl-Artikolu 18(1) u għall-kooperazzjoni u d-djalogu politiku mal-awtoritajiet/istituzzjonijiet/organizazzjonijiet minn dawn il-pajjiżi. Id-dispożizzjonijiet ta’ dan ir-Regolament se japplikaw għall-użu ta’ dawk il-fondi. Il-finanzjament se jsir disponibbli permezz ta’ żewġ allokazzjonijiet multiannwali li jkopru biss l-ewwel erba’ snin u t-tliet snin li jifdal rispettivament. Dan il-finanzjament se jkun rifless fil-programmazzjoni indikattiva multiannwali ta’ dawn l-istrumenti, f’konformità mal-ħtiġijiet u l-prijoritajiet identifikati tal-pajjiżi kkonċernati. L-allokazzjonijiet jistgħu jiġu riveduti fil-każ ta' ċirkostanzi maġġuri mhux previsti jew bidliet politiċi importanti f'konformità mal-prijoritajiet esterni tal-UE. Kooperazzjoni ma’ pajjiżi mhux parteċipanti tista’ tkun ibbażata, fejn hu rilevanti, fuq approprjazzjonijiet addizzjonali minn pajjiżi msieħba sabiex tkun disponibbli skont il-proċeduri li jridu jiġu miftehma ma' dawn il-pajjiżi. 3. Skont il-valur miżjud mistenni tat-tliet tipi ta’ azzjoni kif imsemmija fl-Artikolu°6(1), u skont il-prinċipji ta’ massa kritika, konċentrazzjoni, effiċjenza u eżekuzzjoni, l-ammont indikat fl-Artikolu°13(1.a) se jkun allokat b'mod indikatti kif ġej: – [65°%] ta’ dan l-ammont huwa allokat għal mobiltà ta’ tagħlim tal-individwi; – [26 %] ta’ dan l-ammont huwa allokat għal kooperazzjoni għall-innovazzjoni u prattiki tajbin; – [4°%] ta’ dan l-ammont huwa allokat għal appoġġ għar-riforma politika. – [3 %] ta’ dan l-ammont se jkopri l-għotjiet operattivi lill-Aġenziji Nazzjonali – [2 %] ta’ dan l-ammont se jkopri n-nefqiet amministrattivi. 4. L-allokazzjoni finanzjarja għall-Programm tista’ wkoll tkopri n-nefqa marbuta mal-attivitajiet ta’ tħejjija, monitoraġġ, kontroll, verifika u evalwazzjoni li huma meħtieġa għall-ġestjoni tal-programm u l-ksib tal-objettivi; partikolarment, studji, laqgħat ta’ esperti, azzjonijiet ta’ informazzjoni u komunikazzjoni, inkluża komunikazzjoni korporattiva tal-prijoritajiet politiċi tal-Unjoni Ewropea sa fejn dawn ikunu marbuta mal-objettivi ġenerali ta’ dan ir-Regolament, spejjeż marbuta mal-fowkus tal-IT fuq l-ipproċessar u l-iskambju tal-informazzjoni, flimkien mal-ispejjeż l-oħra kollha ta’ assistenza teknika u amministrattiva mġarrba mill-Kummissjoni għall-ġestjoni tal-Programm. 5. L-allokazzjoni finanzjarja tista’ wkoll tkopri l-ispejjeż ta’ assistenza teknika u amministrattiva meħtieġa biex tiġi żgurata t-tranżizzjoni bejn il-Programm u l-miżuri adottati skont id-Deċiżjoni Nru 1720/2006/KE li li tistabbilixxi programm ta' azzjoni fil-qasam tat-tagħlim tul il-ħajja, id-Deċiżjoni Nru 1719/2006/KE li tistabbilixxi l-programm Żgħażagħ fl-Azzjoni u d-Deċiżjoni Nru 1287/2008/KE li tistabbilixxi Programm ta’ Azzjoni Erasmus Mundus. Jekk ikun meħtieġ, l-approprjazzjonijiet jistgħu jiddaħħlu fil-baġit lil hinn mill-2020 biex ikopru spejjeż simili, sabiex l-azzjonijiet li ma jkunux għadhom lesti sal-31 ta’ Diċembru 2020 ikunu jistgħu jibqgħu jiġu ġestiti. 6. Il-fondi għall-mobilità tat-tagħlim tal-individwi msemmija fl-Artikolu 6(1.a) li jridu jiġu ġestiti minn Aġenzija Nazzjonali għandhom ikunu allokati fuq il-bażi tal-popolazzjoni u l-għoli tal-ħajja fl-Istat Membru, id-distanza bejn il-kapitali tal-Istati Membri u l-eżekuzzjoni. Il-parametru tar-rendiment jammonta għal 25°% tal-fondi totali skont il-kriterji msemmija fil-paragrafi°7 u 8. 7. L-allokazzjoni ta’ fondi bbażata fuq l-eżekuzzjoni tapplika sabiex tippromwovi l-użu effiċjenti u effikaċi tar-riżorsi. Il-kriterji użati biex jitkejjel ir-rendiment għandhom ikunu bbażat fuq l-iktar dejta riċenti disponibbli. Dawn il-kriterji huma: (f) il-livell ta’ riżultati realizzati fis-sena marbuta mal-prodott u r-riżultati miftiehma; (g) il-livell ta’ ħlasijiet annwali li saru. Dawn il-kriterji jistgħu jkunu soġġetti għal reviżjoni matul il-Programm skont il-proċedura kif imsemmija fl-Artikolu 28 marbuta mal-atti delegati. 8. L-allokazzjoni tal-fondi għas-sena 2014 għandha tkun ibbażata fuq l-aktar dejta riċenti disponibbli tar-riżultati u l-użu tal-baġit tal-Programm Tagħlim Tul il-Ħajja, il-Programm Żgħażagħ fl-Azzjoni u l-programm Erasmus Mundus implimentati sal-1 ta’ Jannar 2014. 9. Il-Programm jista’ jipprovdi appoġġ permezz ta’ modalitajiet innovattivi ta’ finanzjament, b’mod partikolari dawk stabbiliti fl-Artikolu°14(3). Artikolu 14 Modalitajiet speċifiċi ta’ finanzjament 1. Il-Kummissjoni għandha timplimenta l-appoġġ finanzjarju tal-Unjoni skont ir-Regolament XX/2012 [ir-Regolament Finanzjarju]. 2. Il-Kummissjoni tista’ tniedi sejħiet konġunti ma’ pajjiżi terzi jew l-organizzazzjonijiet u l-aġenziji tagħhom biex jiffinanzjaw il-proġetti b’mod konġunt. Il-Proġetti jistgħu jiġu evalwati u magħżula permezz ta’ proċeduri konġunti ta’ evalwazzjoni u għażla li għandhom jiġu miftiehma mill-aġenziji ta’ finanzjament involuti, f’konformità mal-prinċipji stipulati fir-Regolament Xx/2012[30] [ir-Regolament Finanzjarju]. 3. Il-Kummissjoni għandha tipprovdi l-finanzjament ta’ garanziji għal self lil studenti residenti f’pajjiż parteċipanti kif definit fl-Artikolu 18 (1) li jkunu qed jagħmlu Masters f’pajjiż ieħor parteċipanti, li għandu jingħata permezz ta’ fiduċjarju b’mandat biex jimplimentah fuq il-bażi ta’ ftehimiet fiduċjarji li jistabbilixxu r-regoli dettaljati u r-rekwiżiti li jirregolaw l-implimentazzjoni tal-istrument finanzjarju kif ukoll l-obbligi rispettivi tal-partijiet. L-istrument finanzjarju għandu jikkonforma mad-dispożizzjonijiet dwar l-istrumenti finanzjarji fir-Regolament Finanzjarju u fl-Att Delegat li jissostitwixxi r-Regoli ta’ Implimentazzjoni. Skont l-Artikolu 18(2) tar-Regolament (KE, Euratom) Nru 1605/2002, id-dħul u l-ħlasijiet mill-ġdid iġġenerati mill-garanziji għandhom jiġu assenjati lill-istrument finanzjarju. Dan l-istrument finanzjarju, inkluż il-ħtiġijiet tas-suq u l-użu, se jkun soġġett għall-monitoraġġ u l-evalwazzjoni kif imsemmija fl-Artikolu 15(2). 4. Il-korpi pubbliċi, kif ukoll l-iskejjel, l-istituzzjonijiet tal-edukazzjoni għolja u l-organizzazzjonijiet fl-oqsma tal-edukazzjoni, it-taħriġ, iż-żgħażagħ u l-isport li jkunu rċevew iktar minn 50 % tad-dħul annwali tagħhom minn sorsi pubbliċi fl-aħħar sentejn għandhom jitqiesu li għandhom il-kapaċità finanzjarja, professjonali u amministrattiva meħtieġa biex iwettqu l-attivitajiet skont il-Programm. Ma għandhomx għalfejn jippreżentaw aktar dokumentazzjoni biex juru dan. 5. L-għotjiet għall-mobilità ta’ tagħlim mogħtija lill-individwi għandhom ikunu eżentati minn kull taxxa jew levies soċjali. L-istess eżenzjoni għandha tapplika għal korpi intermedjarji li jagħtu dan l-appoġġ finanzjarju lill-individwi kkonċernati. 6. L-ammont imsemmi fl-Artikolu [127(1)] tar-Regolament Finanzjarju ma għandux japplika għall-appoġġ finanzjarju għall-mobilità tat-tagħlim mogħti lill-individwi. KAPITOLU°V Riżultati tar-rendiment u disseminazzjoni Artikolu 15 Monitoraġġ u evalwazzjoni tal-eżekuzzjoni u tar-riżultati 1. Il-Kummissjoni, f’kooperazzjoni mal-Istati Membri, għandha timmonitorja b’mod regolari l-eżekuzzjoni u r-riżultati tal-Programm skont l-objettivi tiegħu, partikolarment dwar: (a) Il-valur miżjud Ewropew kif imsemmi fl-Artikolu 3; (b) Id-distribuzzjoni tal-fondi assoċjati mas-setturi edukattivi prinċipali, immirati biex jiżguraw, sal-aħħar tal-Programm, allokazzjoni ta' fondi li tiggarantixxi impatt sistematiku sinifikanti. 2. Barra mill-monitoraġġ kontinwu, il-Kummissjoni għandha tistabbilixxi rapport ta’ evalwazzjoni mhux iktar tard minn tmiem l-2017 sabiex tevalwa l-effettività fil-ksib tal-objettivi, l-effiċjenza tal-Programm u l-valur miżjud Ewropew tiegħu, fid-dawl ta’ deċiżjoni dwar it-tiġdid, il-modifika jew is-sospensjoni tal-Programm. L-evalwazzjoni għandha tindirizza l-ambitu għas-simplifikazzjoni, il-koerenza interna u esterna, ir-relevanza ssuktata tal-objettivi kollha, kif ukoll il-kontribuzzjoni tal-miżuri lill-prijoritajiet tal-Unjoni ta’ tkabbir intelliġenti, sostenibbli u inklużiv. Għandha tqis ukoll ir-riżultati tal-evalwazzjoni dwar l-impatt fit-tul tal-programmi ta’ qabel (Tagħlim Tul il-Ħajja, Żgħażagħ fl-Azzjoni, Erasmus Mundus u programmi internazzjonali oħra tal-edukazzjoni għolja). 3. Bla ħsara għar-rekwiżiti stipulati fil-Kapitlu VII u l-obbligi tal-Aġenziji Nazzjonali kif imsemmija fl-Artikolu 22, l-Istati Membri għandhom jibagħtu lill-Kummissjoni, sal-31 ta’ Marzu 2017 u t-30 ta’ Ġunju 2019 rispettivament, rapporti dwar l-implimentazzjoni u l-impatt tal-Programm. Artikolu 16 Komunikazzjoni u disseminazzjoni 1. Il-Kummissjoni f’kooperazzjoni mal-Istati Membri għandha tiżgura t-tixrid ta’ informazzjoni, ta’ pubbliċità u ta’ segwitu fir-rigward tal-azzjonijiet appoġġati skont il-Programm, kif ukoll it-tixrid tar-riżultati tal-Programmi preċedenti Tagħlim Tul il-Ħajja, Erasmus Mundus u Żgħażagħ fl-Azzjoni. 2. Benefiċjarji tal-proġetti appoġġati permezz ta’ azzjonijiet u attivitajiet imsemmija fl-Artikoli°6, 10 u 12, għandhom jiżguraw komunikazzjoni u tixrid proprji tar-riżultati u tal-impatti miksuba. 3. L-Aġenziji Nazzjonali, kif imsemmija fl-Artikolu°22, għandhom jiżviluppaw politika konsistenti b’ħarsa għat-tixrid u l-isfruttament effettiv tar-riżultati ta’ attivitajiet appoġġati skont l-azzjonijiet li jiġġestixxu fil-programm u jassistu l-Kummissjoni fil-kompitu ġenerali ta’ tixrid ta’ informazzjoni dwar il-Programm u r-riżultati tiegħu. 4. Il-korpi pubbliċi u privati fis-setturi prinċipali tal-edukazzjoni koperti mill-Programm għandhom jużaw il-marka kummerċjali "Erasmus" għall-fini ta' komunikazzjoni u tixrid ta’ informazzjoni marbuta mal-programm; il-marka kummerċjali għandha tkun assoċjata mas-setturi prinċipali tal-edukazzjoni li ġejjin: – "Edukazzjoni għolja Erasmus", assoċjata ma’ kull tip ta' edukazzjoni għolja fl-Ewropa u internazzjonalment – "Taħriġ Erasmus", assoċjat mal-edukazzjoni u taħriġ vokazzjonali u tagħlim tal-adulti – "Skejjel Erasmus", assoċjati mal-edukazzjoni fl-iskola – "Parteċipazzjoni taż-Żgħażagħ Erasmus", assoċjata mat-tagħlim mhux formali taż-żgħażagħ. 5. Attivitajiet ta’ komunikazzjoni għandhom jikkontribwixxu wkoll għall-komunikazzjoni bejn il-korpi dwar il-prijoritajiet politiki tal-Unjoni bil-kundizzjoni li dawn huma relatati mal-objettivi ġenerali ta’ dan ir-Regolament. KAPITOLU°VI Aċċess għall-Programm Artikolu 17 Aċċess 1. Kull korp pubbliku u privat attiv fl-oqsma tal-edukazzjoni, it-taħriġ, iż-żgħażagħ u l-isport tal-massa jista' japplika taħt dan il-Programm. 2. Fl-implimentazzjoni tal-Programm, il-Kummissjoni u l-Istati Membri għandhom jiżguraw sforzi partikolari biex jiffaċilitaw il-parteċipazzjoni ta’ nies b’diffikultajiet għal raġunijiet edukattivi, soċjali, ta’ sess, fiżiċi, psikoloġiċi, ġeografiċi, ekonomiċi u kulturali. Artikolu 18 Parteċipazzjoni tal-pajjiż 1. Il-Programm hu miftuħ għall-parteċipazzjoni tal-pajjiżi li ġejjin (minn hawn 'il quddiem imsejħin il-“pajjiżi parteċipanti”): (a) l-Istati Membri; (b) il-pajjiżi tal-adeżjoni, il-pajjiżi kandidati u l-kandidati potenzjali li jibbenefikaw minn strateġija ta’ qabel l-adeżjoni, skont il-prinċipji ġenerali u t-termini u l-kundizzjonijiet ġenerali għall-parteċipazzjoni ta’ dawk il-pajjiżi fil-programmi tal-Unjoni stabbiliti fil-Ftehimiet ta’ Qafas rispettivi, id-Deċiżjonijiet ta' Assoċjazzjoni tal-Kunsill jew ftehimiet simili; (c) il-pajjiżi EFTA li huma parti mill-Ftehim ŻEE, skont id-dispożizzjonijiet ta’ dak il-Ftehim; (d) il-Konfederazzjoni Svizzera, bil-kundizzjoni li jiġi konkluż ma' dak il-pajjiż ftehim bilaterali li jipprevedi l-parteċipazzjoni tagħha; 2. Il-pajjiżi parteċipanti mniżżlin fil-paragrafu°1, għandhom ikunu soġġetti għall-obbligazzjonijiet kollha u jissodisfaw il-kompiti kollha stabbiliti f’dan ir-Regolament f’rabta mal-Istati Membri. 3. Il-Programm għandu jappoġġa l-kooperazzjoni mal-imsieħba minn pajjiżi terzi, notevolment imsieħba minn pajiiżi tal-viċinat, f’azzjonijiet u attivitajiet kif imsemmija fl-Artikoli°6 u 10. KAPITOLU°VII Sistema ta' ġestjoni u verifika Artikolu 19 Komplementarjetà Il-Kummissjoni, f’kooperazzjoni mal-Istati Membri, għandha tiżgura konsistenza u komplementarjetà ġenerali ma’: (a) il-politiki tal-Unjoni rilevanti, b’mod partikolari dawk fl-oqsma tal-kultura u l-midja, l-impjiegi, is-saħħa, ir-riċerka u l-innovazzjoni, l-intrapriżi, il-ġustizzja, il-konsumaturi, l-iżvilupp u l-politika ta’ koeżjoni; (b) is-sorsi l-oħra rilevanti ta’ finanzjament tal-Unjoni fil-qasam tal-politiki tal-edukazzjoni, it-taħriġ u ż-żgħażagħ, b’mod partikolari l-Fond Soċjali Ewropew u l-istrumenti finanzjarji l-oħra marbuta mal-impjiegi u l-inklużjoni soċjali, il-Fond Ewropew għall-Iżvilupp Reġjonali, il-Programmi ta’ Riċerka u Innovazzjoni, kif ukoll l-istrumenti finanzjarji relatati mal-ġustizzja u ċ-ċittadinanza, is-saħħa, il-Programmi ta’ kooperazzjoni esterna u l-istrumenti ta’ qabel l-adeżjoni. Artikolu 20 Korpi ta’ implimentazzjoni Il-Programm għandu jiġi implimentat mill-korpi li ġejjin: (a) Il-Kummissjoni fil-livell tal-Unjoni; (b) L-Aġenziji Nazzjonali fil-livell nazzjonali li għandu jiġi implimentat fil-pajjiżi parteċipanti kif imsemmi fl-Artikolu 18(1). Artikolu 21 Awtorità Nazzjonali 1. Fi żmien xahar mid-dħul fis-seħħ ta’ dan ir-Regolament, l-Istati Membri għandhom jinnotifikaw lill-Kummissjoni peremzz ta’ notifika formali mir-Rappreżentant Permanenti tal-persuna/i awtorizzata/i legalment biex taġixxi/jaġixxu f’isimhom bħala l-"Awtorità Nazzjonali" għall-fini ta' dan ir-Regolament. F’każ ta’ sostituzzjoni tal-Awtorità Nazzjonali matul l-iżvolġiment tal-Programm, l-Istat Membru għandu immedjatament jinnotifika lill-Kummissjoni bl-istess proċedura. 2. L-Istati Membri għandhom jieħdu l-miżuri kollha xierqa biex ineħħu l-ostakli legali u amministrattivi għat-tħaddim tajjeb tal-Programm, inkluż l-amministrazzjoni tal-viżi. 3. Fi żmien tliet xhur mid-data tad-dħul fis-seħħ ta’ dan ir-Regolament, l-Awtorità Nazzjonali għandha taħtar korp uniku ta’ koordinazzjoni, minn hawn 'il quddiem imsejjaħ "Aġenzija Nazzjonali". L-Awtorità Nazzjonali għandha tipprovdi lill-Kummissjoni b’Evalwazzjoni tal-Konformità ex ante li l-Aġenzija Nazzjonali tikkonforma mad-dispożizzjonijiet tal-Artikolu 55(1)(b)(vi) u l-Artikolu 57(1), (2) u (3) tar-Regolament Nru XX/2012, u l-Artikolu X tar-Regolament Delegat tagħha Nru XX/2012, kif ukoll mar-rekwiżiti tal-Unjoni għall-istandards tal-kontroll intern għall-Aġenziji Nazzjonali u r-regoli għall-ġestjoni tagħhom tal-fondi tal-Programm għall-appoġġ f’għamla ta’ għotjiet. 4. L-Awtorità Nazzjonali għandha taħtar korp indipendenti ta’ verifika kif imsemmi fl-Artikolu 24. 5. L-Awtorità Nazzjonali għandha timmonitorja u twettaq superviżjoni tal-ġestjoni tal-Programm fil-livell nazzjonali. Għandha tinforma u tikkonsulta lill-Kummissjoni mingħajr dewmien qabel ma tieħu kull deċiżjoni li jista’ jkollha impatt fuq il-ġestjoni tal-Programm, partikolarment dwar l-Aġenzija Nazzjonali tagħha. 6. L-Awtorità Nazzjonali għandha tibbaża l-Evalwazzjoni tal-Konformità ex ante tagħha fuq il-kontrolli u l-verifiki tagħha stess, u/jew fuq il-kontrolli u l-verifiki li saru mill-korp indipendenti tal-verifika msemmi fl-Artikolu 24. 7. Fil-każ li l-Aġenzija Nazzjonali maħtura għall-Programm tkun l-istess bħall-Aġenzija Nazzjonali maħtura għall-Programmi preċedenti Tagħlim Tul il-Ħajja jew Żgħażagħ fl-Azzjoni, l-ambitu tal-kontrolli u l-verifiki għall-Evalwazzjoni tal-Konformità ex ante jista' jkun limitat għar-rekwiżiti li jkunu ġodda u speċifiċi għall-Programm. 8. Fil-każ li l-Kummissjoni tirrifjuta l-ħatra tal-Aġenzija Nazzjonali fuq il-bażi tal-evalwazzjoni tal-Evalwazzjoni tal-Konformità ex ante tagħha, l-Awtorità Nazzjonali għandha tiżgura li l-azzjonijiet meħtieġa ta' rimedju jittieħdu mill-korp maħtur bħala l-Aġenzija Nazzjonali biex jikkonforma mar-rekwiżiti minimi stipulati mill-Kummissjoni jew taħtar korp ieħro bħala Aġenzija Nazzjonali. 9. L-Awtorità Nazzjonali għandha tipprovdi kofinanzjament adegwat għall-operazzjonijiet tal-Aġenzija Nazzjonali tagħha biex tiżgura li l-Programm ikun ġestit fir-rigward tar-regoli applikabbli tal-Unjoni; 10. Fuq il-bażi tad-dikjarazzjoni annwali tal-ġestjoni tal-assigurazzjoni tal-Aġenzija Nazzjonali, l-opinjoni tal-verifika indipendenti u l-analiżi tal-Kummissjoni tal-konformità u r-rendiment tal-Aġenzija Nazzjonali, l-Awtorità Nazzjonali għandha tinforma lill-Kummissjoni sat-30 ta’ Ottubru ta’ kull sena dwar l-attivitajiet tagħha ta’ monitoraġġ u superviżjoni tal-Programm. 11. L-Awtorità Nazzjonali għandha tieħu responsabbiltà tal-ġestjoni tajba tal-fondi tal-Unjoni ttrasferiti mill-Kummissjoni lill-Aġenzija Nazzjonali għall-appoġġ f'għotjiet li jingħataw skont il-Programm. 12. F’każ ta’ xi irregolarità, negliġenza jew frodi li jkunu imputabbli lill-Aġenzija Nazzjonali, kif ukoll fil-każ ta’ nuqqasijiet serji jew eżekuzzjoni mhux xierqa tal-Aġenzija Nazzjonali, u fejn dan iwassal għal pretensjonijiet mill-Kummissjoni kontra l-Aġenzija Nazzjonali, l-Awtorità Nazzjonali għandha tkun responsabbli lejn il-Kummissjoni għall-fondi mhux irkuprati. 13. Fl-avvenimenti u l-każijiet imsemmija fil-paragrafu 12, l-Awtorità Nazzjonali tista’ tirrevoka l-Aġenzija Nazzjonali bl-inizjattiva tagħha jew wara talba mill-Kummissjoni. F’każ li l-Awtorità Nazzjonali tixtieq tirrevoka l-Aġenzija Nazzjonali għal raġunijiet oħra ġġustifikati, din għandha tinnotifika lill-Kummissjoni bir-revoka minn tal-inqas sitt xhur qabel id-data maħsuba għal tmiem il-mandat tal-Aġenzija Nazzjonali. F’dan il-każ, l-Awtorità Nazzjonali u l-Kummissjoni għandhom formalment jaqblu dwar miżuri tranżitorji speċifiċi u fil-ħin. 14. Fil-każ ta’ revoka, l-Awtorità Nazzjonali għandha timplimenta l-kontrolli meħtieġa dwar il-fondi tal-Unjoni fdati lill-Aġenzija Nazzjonali rrevokata u tiżgura trasferiment bla tfixkil ta' dawn il-fondi kif ukoll tad-dokumenti u tal-għodod ta' ġestjoni kollha meħtieġa għall-ġestjoni tal-Programm lill-Aġenzija Nazzjonali l-ġdida. L-Awtorità Nazzjonali għandha tipprovdi lill-Aġenzija Nazzjonali rrevokata bl-appoġġ finanzjarju meħtieġ biex tkompli timplimenta l-obbligi kuntrattwali fil-konfront tal-benefiċjarji tal-Programm u l-Kummissjoni sakemm isir trasferiment ta' dawk l-obbligi lill-Aġenzija Nazzjonali l-ġdida. Artikolu 22 Aġenzija Nazzjonali 1. L-Aġenzija Nazzjonali għandha: (a) jkollha personalità ġuridika jew tkun parti minn entità li jkollha personalità ġuridika, u tkun regolata mil-liġi tal-Istat Membru kkonċernat. Ministeru ma jistax jiġi nnominat bħala Aġenzija Nazzjonali; (b) ikollha kapaċità ta’ ġestjoni, persunal u infrastrutturi adegwati biex jissodisfaw il-kompiti tagħha b'mod sodisfaċenti, jiżguraw ġestjoni effiċjenti u effettiva tal-Programm u ġestjoni finanzjarja tajba tal-fondi tal-Unjoni; (c) ikollha l-mezzi operattivi u legali biex tapplika r-regoli ta’ ġestjoni amministrattiva, kuntrattwali u finanzjarji stabbiliti fuq livell ta’ Unjoni; (d) toffri garanziji finanzjarji xierqa, preferibbilment maħruġa minn awtorità pubblika, korrispondenti għal-livell ta' fondi tal-Unjoni li hija se tkun imsejħa li tamministra; (e) tkun innominata għat-tul tal-Programm. 2. L-Aġenzija Nazzjonali għandha tkun responsabbli ta’ ċerti azzjonijiet tal-Programm immexxija fil-livell nazzjonali, f’konformità mal-Artikoli 55(1)(b)(vi) tar-Regolament Nru XXX/2012 [ir-Regolament Finanzjarju futur] u tal-Artikolu X tar-Regolament Delegat tiegħu Nru XXX/2012 [Regoli ta’ Implimentazzjoni futuri]. Dawn l-azzjonijiet huma: (a) l-azzjonijiet tal-Programm kollha taħt l-azzjoni ewlenija “Mobilità tat-Tagħlim tal-Individwi", bl-eċċezzjoni tal-mobilità organizzata fuq il-bażi ta' lawrji konġunit jew doppji/multipli u l-iskema ta' garanzija tas-self tal-Unjoni; (b) l-azzjoni tal-Programm "Sħubijiet Strateġiċi" fl-azzjoni ewlenija "Kooperazzjoni għall-innovazzjoni u l-prassi tajba"; (c) il-ġestjoni tal-attivitajiet tal-massa fl-azzjoni ewlenija “Appoġġ lir-Riforma Politika". 3. L-Aġenzija Nazzjonali se tkun inkarigata tamministra l-istadji kollha taċ-ċiklu ta’ ħajja tal-proġett tal-azzjonijiet tal-Programm imsemmija fil-paragrafu 2, bl-eċċezzjoni possibbli tad-deċiżjoni dwar l-għażla u l-għoti għas-Sħubijiet Strateġiċi msemmija fl-istess paragrafu. 4. L-Aġenzija Nazzjonali għandha toħroġ appoġġ ta’ għotja lil benefiċjarji permezz ta’ ftehim ta’ għotja jew deċiżjoni ta’ għotja, kif speċifikat mill-Kummissjoni għall-azzjoni kkonċernata tal-Programm. 5. L-Aġenzija Nazzjonali għandha tirrapporta lill-Kummissjoni u lill-Awtorità Nazzjonali fuq bażi annwali skont id-dispożizzjonijiet stipulati fl-Artikolu 57(5) tar-Regolament Finanzjarju Nru XX/2012. L-Aġenzija Nazzjonali għandha tkun inkarigata mill-implimentazzjoni tal-osservazzjonijiet maħruġa mill-Kummissjoni wara l-analiżi tagħha tad-dikjarazzjoni tal-ġestjoni tal-assigurazzjoni tal-Aġenzija Nazzjonali, kif ukoll tal-opinjoni tal-verifika indipendenti dwarha. 6. L-Aġenzija Nazzjonali ma għandhiex tiddelega lill-partijiet terzi kull kompitu tal-Programm jew tingħata lilha l-implimentazzjoni tal-baġit mingħajr awtorizzazzjoni bil-miktub mill-Awtorità Nazzjonali u mill-Kummissjoni. L-Aġenzija Nazzjonali għandha żżomm ir-responsabbiltà unika għall-kompiti delegati lil parti terza. 7. F’każ ta’ bidla tal-Aġenzija Nazzjonali, l-Aġenzija Nazzjonali rrevokata tibqa' legalment responsabbli għall-obbligi kuntrattwali tagħha fil-konfront tal-benefiċjarji tal-Programm u tal-Kummissjoni sakemm isir it-trasferiment ta’ dawn l-obbligi lill-Aġenzija Nazzjonali l-ġdida 8. L-Aġenzija Nazzjonali għandha tkun inkarigata mill-ġestjoni u l-likwidazzjoni tal-ftehimiet finanzjarji relatati mal-Programmi preċedenti ta’ Tagħlim tul il-Ħajja u Żgħażagħ fl-Azzjoni (2007-2013) li jkunu għadhom miftuħa fil-bidu tal-Programm. Artikolu 23 Il-Kummissjoni Ewropea 1. Fi żmien xahrejn mill-wasla tal-Evalwazzjoni tal-Konformità ex ante kif imsemmi fl-Artikolu 21(3) mill-Awtorità Nazzjonali, il-Kummissjoni għandha taċċetta, kundizzjonalment taċċetta jew tirrifjuta l-ħatra tal-Aġenzija Nazzjonali. Il-Kummissjoni ma għandhiex tidħol f’relazzjoni kuntrattwali mal-Aġenzija Nazzjonali sakemm tiġi aċċettata l-Evalwazzjoni tal-Konformità ex ante. Fil-każ ta’ aċċettazzjoni b’mod kundizzjonali, il-Kummissjoni tista’ tapplika miżuri proporzjonati ta’ prekawzjoni għar-relazzjoni kuntrattwali tagħha mal-Aġenzija Nazzjonali. 2. Il-Kummissjoni għandha tifformalizza r-responsabbiltajiet legali fir-rigward ta’ ftehimiet finanzjarji marbuta mal-programmi preċedenti Tagħlim Tul il-Ħajja u Żgħażagħ fl-Azzjoni (2007-2013) li jkunu għadhom miftuħa fil-bidu tal-Programm ladarba tkun aċċettat l-Evalwazzjoni tal-Konformità ex ante dwar l-Aġenzija Nazzjonali maħtura għall-Programm. 3. Id-dokument li jirregola r-relazzjoni kuntrattwali bejn il-Kummissjoni u l-Aġenzija Nazzjonali għandu: (a) jistipula l-isandards interni ta’ kontroll għal Aġenziji Nazzjonali u r-regoli għall-ġestjoni tal-fondi tal-Unjoni għall-appoġġ ta’ għotja mill-Aġenziji Nazzjonali; (b) jinkludi l-programm ta’ ħidma tal-Aġenzija Nazzjonali li jinkludi l-kompiti ta’ ġestjoni tal-Aġenzija Nazzjonali li għalihom huwa pprovdut l-appoġġ tal-UE; (c) jipeċifika r-rekwiżiti ta’ rappurtar għall-Aġenzija Nazzjonali. 4. Il-Kummissjoni għandha tagħmel il-fondi tal-Programm li ġejjin disponibbli għall-Aġenziji Nazzjonali fuq bażi annwali: (a) fondi għall-appoġġ ta' għotja fl-Istat Membru għall-azzjonijiet tal-Programm li l-ġestjoni tagħhom hija fdata lill-Aġenzija Nazzjonali; (b) kontribuzzjoni finanzjarja b’appoġġ għall-kompiti ta’ ġestjoni tal-Programm tal-Aġenzija Nazzjonali. Din se tiġi pprovduta fil-forma ta’ kontribuzzjoni ta’ rata fissa għall-ispejjeż operattivi tal-Aġenzija Nazzjonali. Hija se tkun stabbiliti fuq il-bażi tal-ammont ta’ fondi tal-Unjoni għall-appoġġ ta’ għotja fdati lill-Aġenzija Nazzjonali. 5. Il-Kummissjoni ma għandhiex tagħmel il-fondi tal-Programm disponibbli għall-Aġenzija Nazzjonali qabel tingħata l-approvazzjoni formali lill-programm ta' ħidma rilevanti tal-Aġenzija Nazzjonali mill-Kummissjoni. 6. Fuq il-bażi tar-rekwiżiti ta’ konformità għall-Aġenziji Nazzjonali msemmija fl-Artikolu 21(3), il-Kummissjoni għandha tirrevedi s-sistema nazzjonali ta’ ġestjoni u kontroll, partikolarment permezz tal-evalwazzjoni tal-Evalwazzjoni tal-Konformità ex ante tal-Awtorità Nazzjonali, tad-dikjarazzjoni annwali tal-ġestjoni tal-assigurazzjoni u tal-opinjoni dwarha tal-korp indipendenti ta' verifika, bil-kunsiderazzjoni tal-informazzjoni annwali mill-Awtorità Nazzjonali dwar l-attivitajiet ta’ monitoraġġ u superviżjoni tagħha tal-Programm. 7. Mal-evalwazzjoni tagħha tad-dikjarazzjoni annwali tal-ġestjoni tal-assigurazzjoni u tal-opinjoni dwarha tal-korp indipendenti ta’ verifika, il-Kummissjoni għandha tindirizza l-opinjoni u l-osservazzjonijiet tagħha lill-Aġenzija Nazzjonali u lill-Awtorità Nazzjonali. 8. Fil-każ li l-Kummissjoni ma tistax taċċetta d-dikjarazzjoni tal-ġestjoni tal-assigurazzjoni tal-Aġenzija Nazzjonali jew l-opinjoni tal-verifika indipendenti dwarha, jew fil-każ ta’ implimentazzjoni mhux sodisfaċenti tal-osservazzjonijiet tal-Kummissjoni mill-Aġenzija Nazzjonali, il-Kummissjoni tista’ timplimenta kull miżura prekawzjonarja jew korrettiva meħtieġa biex tħares l-interessi finanzjarji tal-Unjoni skont l-Artikolu 57(4) tar-Regolament Finanzjarju Nru XX/2012. 9. Il-Kummissjoni għandha torganizza laqgħat regolari man-netwerk ta’ Aġenziji Nazzjonali sabiex tiżgura implimentazzjoni koerenti tal-Programm bejn il-pajjiżi parteċipanti kollha. 10. Il-Kummissjoni tista’ titlob lill-Awtoritajiet Nazzjonali li jinnominaw l-istituzzjonijiet jew l-organizzazzjonijiet, jew it-tipi ta' dawn l-istituzzjonijiet u l-organizzazzjonijiet, li għandhom jiġu kkunsidrati eliġibbli biex jipparteċipaw f’azzjonijiet speċifiċi tal-Programm fit-territorji rispettivi tagħhom. Artikolu 24 Korp tal-verifika 1. Il-verifika indipendenti għandha toħroġ opinjoni tal-verifika dwar id-dikjarazzjoni annwali tal-ġestjoni tal-assigurazzjoni msemmija fl-Artikolu 57(5)(d) u (e) tar-Regolament Finanzjarju Nru XX/2012. 2. Il-korp indipendenti tal-verifika għandu: (a) Ikollu l-kompetenzi professjonali meħtieġa biex iwettaq verifiki tas-settur pubbliku; (b) Jiżgura li l-attività ta’ verifika tqis l-istandards tal-verifika aċċettati fil-livell internazzjonali; (c) Ma jkunx f’pożizzjoni ta’ kunflitt ta’ interessi fir-rigward tal-entità legali li l-Aġenzija Nazzjonali tagħmel parti minnha. Għandu partikolarment ikun indipendenti funzjonalment fir-rigward tal-entità legali li l-Aġenzija Nazzjonali tagħmel parti minnha u ma għandux iwettaq kontrolli jew verifiki oħra fuq dik l-entità legali jew għaliha. 3. Il-korp indipendenti ta’ verifika għandu jipprovdi lill-Kummissjoni u lir-rappreżentanti tagħha kif ukoll lill-Qorti tal-Awdituri b’aċċess sħiħ għad-dokumenti u r-rapporti kollha b’appoġġ tal-opinjoni ta’ verifika li joħroġ dwar id-dikjarazzjoni annwali tal-ġestjoni tal-assigurazzjoni tal-Aġenzija Nazzjonali. KAPITOLU°VIII Sistema ta’ kontroll Artikolu 25 Prinċipji tas-sistema tal-kontroll 1. Il-Kummissjoni għandha tieħu miżuri xierqa li jiżguraw li, meta jkunu implimentati azzjonijiet iffinanzjati skont dan ir-Regolament, l-interessi finanzjarji tal-Unjoni Ewropea huma mħarsa bl-applikazzjoni ta’ miżuri preventivi kontra l-frodi, il-korruzzjoni u kull attività illegali oħra, permezz ta’ kontrolli effettivi u, jekk jinstabu irregolaritajiet, permezz tal-irkupru tal-ammonti mħallsa mhux kif dovut u, fejn hu xieraq, permezz ta’ pieni effettivi, proporzjonati u ta’ deterrent. 2. Il-Kummissjoni għandha tkun responsabbli għall-kontrolli ta’ superviżjoni fir-rigward tal-azzjonijiet tal-Programm immexxija mill-Aġenziji Nazzjonali. Għandha tistipula r-rekwiżiti minimi għall-kontrolli mill-Aġenzija Nazzjonali u l-korp indipendenti ta’ verifika. 3. L-Aġenzija Nazzjonali għandha tkun responsabbli għall-kontrolli primarji tal-benefiċjarji tal-għotjiet għall-azzjonijiet tal-Programm kif imsemmi fl-Artikolu 22(2). Dawn il-kontroll għandhom jagħtu assigurazzjoni raġonevoli li l-għotjiet mogħtija jintużaw kif kien intenzjonat u f’konformità mar-regoli applikabbli tal-Unjoni. 4. Fir-rigward tal-fondi tal-Programm trasferiti lill-Aġenziji Nazzjonali, il-Kummissjoni għandha tiżgura koordinazzjoni xierqa tal-kontrolli tagħha mal-Awtoritajiet Nazzjonali u l-Aġenziji Nazzjonali, fuq il-bażi tal-prinċipju ta’ verifika waħda u wara li ssir analiżi bbażata fuq ir-riskju. Din id-dispożizzjoni ma tapplikax għall-investigazzjonijiet ta’ OLAF. Artikolu 26 Ħarsien tal-interessi finanzjarji tal-Unjoni Ewropea 1. Il-Kummissjoni jew ir-rappreżentanti tagħha u l-Qorti tal-Awdituri għandhom ikollhom is-setgħa tal-verifika, fuq il-bażi ta’dokumenti u fuq il-post, fuq il-benefiċjarji kollha tal-għotja, il-kuntratturi, is-sottokuntratturi u partijiet terzi oħra li rċevew fondi tal-Unjoni. Dawn jistgħu jwettqu wkoll verifiki u kontrolli tal-Aġenziji Nazzjonali. 2. L-Uffiċċju Ewropew Kontra l-Frodi (OLAF) jista’ jwettaq kontrolli u spezzjonijiet fil-post fuq l-operaturi ekonomiċi kkonċernati direttament jew indirettament b’dan il-finanzjament skont il-proċedura stabbilita fir-Regolament (Euratom, KE) Nru°2185/96 bil-ħsieb jiġi stabbilit li kien hemm frodi, korruzzjoni jew kull attività illegali oħra li taffettwa l-interessi finanzjarji tal-Unjoni Ewropea b'konnessjoni ma' ftehim ta' għotja jew deċiżjoni jew kuntratt li jikkonċerna l-finanzjament tal-Unjoni. 3. Bla ħsara għall-paragrafi 1 u 2, il-ftehimiet ta’ kooperazzjoni ma’ pajjiżi terzi u ma’ organizzazzjonijiet internazzjonali u ftehimiet tal-għotja u deċiżjonijiet tal-għotja u kuntratti li jirriżultaw mill-implimentazzjoni ta’ dan ir-Regolament għandhom espressament jintitolaw lill-Kummissjoni, lill-Qorti tal-Awdituri u lill-OLAF biex jagħmlu dawn il-verifiki, kontrolli fil-post u spezzjonijiet. KAPITOLU°IX Delega tas-setgħa u l-implimentazzjoni tad-dispożizzjonijiet Artikolu 27 Delega tas-setgħat lill-Kummissjoni Il-Kummissjoni għandu jkollha s-setgħa li tadotta atti delegati skont l-Artikolu 28 dwar l-emendar tal-Artikolu 13(7) u l-Artikolu 22(2) marbuta rispettivament mal-kriterji tar-rendiment u d-dispożizzjonijiet dwar l-azzjonijiet immexxija mill-Aġenziji Nazzjonali. Artikolu 28 Eżerċizzju tad-delega 1. Is-setgħa ta’ adozzjoni ta’ atti ddelegati hija mogħtija lill-Kummissjoni soġġett għall-kundizzjonijiet stabbiliti f’dan l-Artikolu. 2. Id-delegazzjoni tas-setgħa msemmija fl-Artikolu°27 għandha tingħata lill-Kummissjoni għal perjodu ta’ seba’ snin mid-data tad-dħul fis-seħħ ta’ dan ir-Regolament u għat-tul tal-Programm. 3. Id-delega tas-setgħa msemmija fl-Artikolu°27 tista’ tiġi rrevokata f’kull mument mill-Parlament Ewropew jew mill-Kunsill. Deċiżjoni ta’ revoka għandha ttemm id-delega ta’ setgħa speċifikata f’dik id-deċiżjoni. Din għandha ssir effettiva fil-jum wara l-pubblikazzjoni tad-deċiżjoni f'Il-Ġurnal Uffiċjali tal-Unjoni Ewropea jew f’data aktar tard speċifikata fih. Ma għandhiex taffettwa l-validità ta’ kull att iddelegat li jkun diġà fis-seħħ. 4. Hekk kif tadotta att delegat, il-Kummissjoni għandha tinnotifikah simultanjament lill-Parlament Ewropew u lill-Kunsill. 5. Att iddelegat adottat skont l-Artikolu°27 għandu jidħol fis-seħħ biss jekk ma tiġi espressa l-ebda oġġezzjoni mill-Parlament Ewropew jew mill-Kunsill f'perjodu ta' xahrejn minn notifika ta' dak l-att lill-Parlament Ewropew u lill-Kunsill jew jekk, qabel ma jiskadi dak il-perjodu, il-Parlament Ewropew u l-Kunsill ikunu t-tnejn infurmaw lill-Kummissjoni li mhumiex se joġġezzjonaw. Dak il-perjodu għandu jiġi estiż b’xahrejn bl-inizjattiva tal-Parlament Ewropew jew tal-Kunsill. Artikolu 29 Implimentazzjoni tal-Programm Sabiex timplimenta l-programm, il-Kummissjoni għandha tadotta programmi ta’ ħidma annwali f’għamla ta’ atti ta’ implimentazzjoni skont il-proċedura ta’ eżami msemmija fl-Artikolu 30(2). Dawn għandhom jistipulaw l-objettivi, ir-riżultati mistennija, il-metodu tal-implimentazzjoni u l-ammont totali tagħhom. Għandhom ukoll ikun fihom deskrizzjoni tal-azzjonijiet li jridu jiġu ffinanzjati, indikazzjoni tal-ammont allokat għal kull azzjoni, kif uoll id-distribuzzjoni tal-fondi bejn l-Istati Membri għall-azzjonijiet immexxija mill-Aġenziji Nazzjonali, u skeda indikattiva tal-implimentazzjoni. Għandhom jinkludu wkoll għall-għotjiet, il-prijoritajiet, il-kriterji essenzjali tal-evalwazzjoni u r-rata massima tal-kofinanzjament. Artikolu 30 Proċedura ta’ kumitat 1. Il-Kummissjoni għandha tkun assistita minn kumitat. Dak il-kumitat għandu jkun kumitat skont it-tifsira tar-Regolament (UE) Nru°182/2011. 2. Meta ssir referenza għal dan il-paragrafu, għandu japplika l-Artikolu°5 tar-Regolament (UE) Nru°182/2011. KAPITOLU°X Dispożizzjonijiet Finali Artikolu 31 Revoka - Dispożizzjonijiet tranżizzjonali 1. Id-Deċiżjoni Nru 1720/2006/KE li tistabbilixxi programm ta' azzjoni fil-qasam tat-tagħlim tul il-ħajja, id-Deċiżjoni Nru 1719/2006/KE li tistabbilixxi l-programm Żgħażagħ fl-Azzjoni u d-Deċiżjoni Nru 1298/2008/KE li tistabbilixxi Programm ta’ Azzjoni Erasmus Mundus għandhom jiġu revokati mill-1 ta’ Jannar 2014. 2. L-azzjonijiet li jinbdew fil-31°ta’°Diċembru°2013 jew qabel, abbażi tad-Deċiżjoni Nru°1720/2006/KE, tad-Deċiżjoni Nru°1719/2006/KE u tad-Deċiżjoni Nru°1298/2008/KE, għandhom jiġu amministrati, jekk huma rilevanti, b’konformità mad-dispożizzjonijiet ta’ dan ir-Regolament. 3. L-Istati Membri għandhom jiżguraw fuq livell nazzjonali t-tranżizzjoni bla tfixkil bejn l-azzjonijiet imwettqa fil-kuntest tal-Programmi preċedenti fl-oqsma tat-tagħlim tul il-ħajja, taż-żgħażagħ u tal-kooperazzjoni internazzjonali fl-edukazzjoni għolja u dawk li jridu jiġu implimentati fil-Programm. Artikolu 32 Dħul fis-seħħ Dan ir-Regolament għandu jidħol fis-seħħ fl-20 jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea. Għandu japplika mill-1 ta’ Jannar 2014. Dan ir-Regolament għandu jorbot fl-intier tiegħu u jkun applikabbli direttament fl-Istati Membri kollha. Magħmul fi Għall-Parlament Ewropew Għall-Kunsill Il-President Il-President ANNESS DIKJARAZZJONI FINANZJARJA LEĠIŻLATTIVA GĦALL-PROPOSTI [li għandha tintuża għal kull proposta jew inizjattiva sottomessa lill-awtorità leġiżlattiva (l-Artikolu°28 tar-Regolament Finanzjarju u l-Artikolu 22 tar-regoli ta’ implimentazzjoni)] 1. QAFAS TAL-PROPOSTA/INIZJATTIVA 1.1. It-titolu tal-qafas/inizjattiva 1.2. Il-qasam/l-oqsma tal-politika kkonċernat(i) fl-istruttura ABM/ABB 1.3. In-natura tal-proposta/inizjattiva 1.4. L-objettiv(i) 1.5. Ir-raġunijiet għall-proposta/inizjattiva 1.6. It-tul ta’ żmien u l-impatt finanzjarju 1.7. Il-metodu(i) tal-ġestjoni previst(i) 2. MIŻURI TA’ ĠESTJONI 2.1. Regoli dwar il-monitoraġġ u r-rapportar 2.2. Sistema ta' ġestjoni u ta’ kontroll 2.3. Miżuri għall-prevenzjoni ta’ frodi u irregolaritajiet 3. L-IMPATT FINANZJARJU STMAT TAL-PROPOSTA/INIZJATTIVA 3.1. L-intestatura(i) tal-qafas finanzjarju multiannwali u l-linja(i) tal-baġit tan-nefqa affettwata(i) 3.2. L-impatt stmat fuq in-nefqa 3.2.1. Sommarju tal-impatt stmat fuq in-nefqa 3.2.2. L-impatt stmat fuq l-approprjazzjonijiet operattivi 3.2.3. L-impatt stmat fuq l-approprjazzjonijiet ta’ natura amministrattiva 3.2.4. Il-kompatibbiltà mal-qafas finanzjarju multiannwali attwali 3.2.5. Il-parteċipazzjoni minn partijiet terzi fil-finanzjament 3.3. L-impatt stmat fuq id-dħul DIKJARAZZJONI FINANZJARJA LEĠIŻLATTIVA GĦALL-PROPOSTI 1. QAFAS TAL-PROPOSTA/INIZJATTIVA 1.1. It-titolu tal-qafas/inizjattiva Proposta għal REGOLAMENT TAL-PARLAMENT EWROPEW U TAL-KUNSILL li tistabbilixxi Erasmus Għal Kulħadd, il-Programm tal-Unjoni għall-Edukazzjoni, it-Taħriġ, iż-Żgħażagħ u l-Isport. 1.2. Il-qasam/l-oqsma tal-politika kkonċernat(i) fl-istruttura ABM/ABB[31] Titolu°15 L-Edukazzjoni u l-Kultura 1.3. In-natura tal-proposta/inizjattiva x Il-proposta/inizjattiva hija relatata ma’ azzjoni ġdida ¨ Il-proposta/inizjattiva hija relatata ma’ azzjoni ġdida li ssegwi proġett bi prova/azzjoni preparatorja[32] ¨ Il-proposta/inizjattiva hija relatata mal-estensjoni ta’ azzjoni eżistenti ¨ Il-proposta/inizjattiva hija relatata ma’ azzjoni diretta mill-ġdid lejn azzjoni ġdida 1.4. L-Objettivi 1.4.1. L-objettiv(i) strateġiku(ċi) multiannwali tal-Kummissjoni fil-mira tal-proposta/inizjattiva Strateġija Ewropa 2020 Prijorità: Tkabbir inklużiv u intelliġenti, Programm wieħed għall-Edukazzjoni, it-Taħriġ, iż-Żgħażagħ u l-Isport Miri: l-Edukazzjoni/il-Ħiliet Inizjattivi ewlenin: Aġenda għall-ħiliet u impjiegi ġodda, Żgħażagħ attivi 1.4.2. Objettiv(i) speċifiku(ċi) u l-attività(jiet) tal-ABM/ABB ikkonċernata(i) OBJETTIV SPEĊIFIKU Nru°1: Li jittejjeb il-livell tal-kompetenzi u tal-ħiliet ewlenin b’mod partikolari fir-rigward tar-relevanza tagħhom għas-suq tax-xogħol u għas-soċjetà, kif ukoll il-parteċipazzjoni taż-żgħażagħ fil-ħajja demokratika fl-Ewropa, notevolment permezz ta’ żieda fl-opportunitajiet ta’ mobilità ta’ tagħlim għaż-żgħażagħ, għal dawk li qed jitgħallmu, għall-persunal u għall-ħaddiema żgħażagħ u permezz ta’ tisħiħ fil-kooperazzjoni bejn l-edukazzjoni/ż-żgħażagħ u d-dinja tax-xogħol. OBJETTIV SPEĊIFIKU Nru°2: Li jitrawwem titjib fil-kwalità, eċċellenza innovattiva u internazzjonalizzazzjoni fil-livell ta’ istituzzjonijiet tal-edukazzjoni, kif ukoll fil-ħidma taż-żgħażagħ, notevolment permezz ta’ tkabbir fil-kooperazzjoni transnazzjonali bejn min jipprovdi l-edukazzjoni u t-taħriġ/l-organizzazzjonijiet taż-żgħażagħ u partijiet interessati oħra. OBJETTIV SPEĊIFIKU Nru°3: Li tiġi promossa l-emerġenza ta’ qasam Ewropew tat-tagħlim tul il-ħajja, iħeġġeġ riformi politiki f’livell nazzjonali, jappoġġa l-modernizzazzjoni tas-sistemi ta' edukazzjoni u taħriġ, li jinkludu t-tagħlim mhux formali, u jappoġġa l-kooperazzjoni Ewropea fil-qasam taż-żgħażagħ, notevolment permezz ta' politika ta' kooperezzjoni mkabbra, użu aħjar ta' għodod ta' rikonoxximent u trasparenza u t-tixrid ta' prattiki tajbin OBJETTIV SPEĊIFIKU Nru°4: Li jkabbar id-dimensjoni internazzjonali tal-edukazzjoni, it-taħriġ u ż-żgħażagħ partikolarment fl-edukazzjoni għolja billi jżid l-attraenza tal-istituzzjonijiet tal-edukazzjoni għolja tal-Unjoni u jappoġġa l-għanijiet ta’ żvilupp tal-Unjoni permezz tal-promozzjoni tal-mobilità u l-kooperazzjoni bejn l-istituzzjonijiet tal-edukazzjoni għolja tal-UE u tal-pajjiżi terzi u permezz ta’ bini mmirat ta’ kapaċità fil-pajjiżi terzi OBJETTIV SPEĊIFIKU Nru°5: Li jittejjbu l-istruzzjoni u t-tagħlim tal-lingwi u jippromwovi d-diversità lingwistika OBJETTIV SPEĊIFIKU Nru°6: Li tiġi promossa l-eċċellenza fl-attivitajiet tat-tagħlim u r-riċerka fl-integrazzjoni Ewropea permezz tal-attivitajiet Jean Monnet madwar id-dinja OBJETTIV SPEĊIFIKU Nru°7: L-indirizzar tat-theddid transnazzjonali bħad-doping, ix-xiri tal-logħob, il-vjolenza, ir-razziżmu u l-intoleranza. OBJETTIV SPEĊIFIKU Nru°8: L-appoġġ tal-governanza tajba fl-isport u l-karrieri doppji tal-atleti; OBJETTIV SPEĊIFIKU Nru°9: Il-promozzjoni tal-inklużjoni soċjali, l-opportunitajiet indaqs u l-attività fiżika li ttejjeb is-saħħa permezz ta’ żieda fil-parteċipazzjoni fl-isport. Attività(jiet) tal-ABM/ABB ikkonċernata(i) Proponiment ta' attività ABM/ABB ġdida: 15.02 Edukazzjoni, Taħriġ, Żgħażagħ u Sport 1.4.3. Riżultat(i) mistenni(ja) u l-impatt Speċifika l-effetti li l-proposta/inizjattiva għandu jkollha fuq il-benefiċjarji/gruppi fil-mira. Permezz tal-promozzjoni tal-mobilità ta' tagħlim transnazzjonali formali u mhux, u l-kooperazzjoni kemm fl-Unjoni kif ukoll internazzjonalment, Erasmus għal kulħadd se jgħin l-istati membri jiksbu impatt sistematiku sinifikanti fuq is-sistemi tagħhom ta’ edukazzjoni, ta’ taħriġ u ta’ żgħażagħ. Il-benefiċċji mistennija se jmorru lil hinn mill-individwi kkonċernati; huma se jgħinu liż-żgħażagħ jiksbu ħiliet ġodda u jkabbru l-kapaċità tagħhom għall-impjieg; huma se jagħmlu istituzzjonijiet tal-edukazzjoni aktar effiċjenti, miftuħa u internazzjonali, u jipprovdu għodod, analiżi u riċerka ta’ kwalità. Fil-qasam tat-tagħlim mhux formali u tax-xogħol taż-żgħażagħ, huma mistennija impatti aktar b'saħħithom fuq l-iżvilupp edukattiv u professjonali tal-individwi, li jinkludi l-promozzjoni tal-parteċipazzjoni taż-żgħażagħ fis-soċjetà kif ukoll fl-isport. Il-programm se jifforma wkoll inizjattivi ta’ politika bħas-Servizz Volontarju Ewropew, li jtejjeb il-kooperazzjoni fil-qasam ta’ attivitajiet volontarji għaż-żgħażagħ. Għall-pajjiżi kandidati u l-pajjiżi terzi, il-proposta se żżid il-potenzjal tagħhom għal sħubijiet li jimmiraw lejn kooperazzjoni aktar mill-qrib notevolment fl-attivitajiet ta’ mobilità. It-tisħiħ tal-kooperazzjoni se jagħti appoġġ lill-bini ta’ kapaċità u l-modernizzazzjoni ta’ edukazzjoni għolja f'pajjiżi msieħba, u jagħti kontribut għall-ġibda lejn l-Ewropa. 1.4.4. Indikaturi ta’ riżultati u impatt Speċifika l-indikaturi għall-monitoraġġ tal-implimentazzjoni tal-proposta/inizjattiva. Indikaturi || Sorsi tad-dejta || Mira – Kisba f’livell terzjarju – Dawk li jitilqu qabel iż-żmien mill-iskola || Ewropa 2020 Rapporti tal-ET2020 Eurostat || Sal-2020, tal-inqas 40°% tan-nies bejn it-30-34°sena għandhom ikunu gradwati tal-edukazzjoni għolja Sal-2020, mhux aktar minn 10°% tan-nies bejn it-18-24°sena jkollhom biss edukazzjoni sekondarja bikrija u mhumiex irreġistrati f’istituzzjonijiet tal-edukazzjoni jew taħriġ % tal-parteċipanti li kellhom żieda fil-kompetenzi ewlenin u/jew il-ħiliet tagħhom relevanti għall-impjegabilità tagħhom || Eurostat Rapport finali tal-benefiċjarju Stħarriġ/Ewrobarometru || Sal-2020, 95%% ta’ persuni li jiddikjaraw li kisbu jew tejbu l-kompetenzi ewlenin permezz tal-parteċipazzjoni tagħhom fi proġett tal-programm % ta’ żgħażagħ li jiddikjaraw li huma aktar imħejjija biex jipparteċipaw fil-ħajja soċjali u politika || Rapport finali tal-benefiċjarju Stħarriġ/Ewrobarometru || Sal-2020, 70 % taż-żgħażagħ li jiddikjaraw li huma iktar imħejjija biex jipparteċipaw fil-ħajja soċjali u politika permezz tal-parteċipazzjoni tagħhom fi proġett tal-programm % ta’ organizzazzjonijiet li jkunu pparteċipaw fil-Programm u li jkunu żviluppaw/adottaw metodi innovattivi || Stħarriġ/Ewrobarometru Rapport finali || Żieda fis-sena Għadd ta’ stati membri li jagħmlu użu mir-riżultati tal-Metodu miftuħ ta’ koordinazzjoni fl-iżvilupp politiku nazzjonali tagħhom || ET°2020 || L-Istati membri kollha sal-2020 jieħdu sistematikament f’konsiderazzjoni l-informazzjoni/r-riżultati rilevanti disponibbli mill-edukazzjoni u t-taħriġ tal-MMK Għadd ta’ istituzzjonijiet ta’ edukazzjoni għolja li mhumiex fl-Unjoni involuti fl-azzjonijiet ta’ mobilità u kooperazzjoni || Rapport finali Għodda ta’ monitoraġġ tal-IT Stħarriġ/Ewrobarometru || Żieda fis-sena % ta’ parteċipanti li żiedu l-ħiliet lingwistiċi tagħhom || || Sal-2020, tal-inqas 80°% tal-istudenti tal-edukazzjoni bikrija huma mgħallma żewġ lingwi jew aktar % taż-żida fl-għadd ta’ proġetti Jean Monnet madwar id-dinja || Rapport finali Għodda ta’ monitoraġġ tal-IT Stħarriġ/Ewrobarometru || Żieda fis-sena – % ta’ parteċipanti li jużaw ir-riżultati tal-proġetti transkonfinali biex jiġġieldu t-theddid għall-isport. – % ta’ parteċipanti li jużaw ir-riżultati tal-proġetti transkonfinali biex itejbu l-governanza tajba fl-isport u l-karrieri doppji tal-atleti – % ta’ parteċipanti li jużaw ir-riżultati tal-proġetti transkonfinali biex itejbu l-inklużjoni soċjali, l-opportunitajiet indaqs u r-rati ta’ parteċipazzjoni || Rapport finali Għodda ta’ monitoraġġ tal-IT Stħarriġ/Ewrobarometru || Żieda fis-sena 1.5. Ir-raġunijiet għall-proposta/inizjattiva 1.5.1. Rekwiżit(i) li għandu(hom) jiġi(u) sodisfatt(i) fi żmien qasir jew twil - Toffri żieda fl-għadd ta' opportunitajiet ta' mobilità ta' tagħlim għall-istudenti, għall-għalliema żgħażagħ, għall-persuni li jħarrġu u għall-ħaddiema żgħażagħ. - Tingħata spinta lill-kooperazzjoni transnazzjonali bejn l-edukazzjoni, it-taħriġ u l-organizzazzjonijiet taż-żgħażagħ sabiex jippromwovu metodi innovattivi ta’ istruzzjoni u ta’ skambju ta’ prattiki tajbin. - Tisħiħ tad-dimensjoni internazzjonali tal-edukazzjoni permezz ta’ aktar kooperazzjoni ma’ ċerti reġjuni tad-dinja, b’mod partikolari mal-ġirien tal-Unjoni. - Appoġġ tar-riforma politika fl-Istati Membri - Appoġġ ta’ attivitajiet sportivi li jikkonċentraw fuq il-ġlieda kontra d-doping, il-vjolenza u r-razziżmu u t-trawwim transnazzjonali ta’ attivitajiet. 1.5.2. Valur miżjud tal-involviment tal-Unjoni Kif enfasizzat ir-Reviżjoni tal-Baġit tal-Unjoni, il-"baġit tal-Unjoni għandu jintuża biex jiffinanzja l-prodotti pubbliċi tal-Unjoni, azzjonijiet li Stati Membri u reġjuni ma jistgħux jiffinanzjaw huma stess, jew fejn jista’ jħalli riżultati aħjar". Valutazzjonijiet interim ta’ programmi attwali li jittrattaw l-edukazzjoni, it-taħriġ u ż-żgħażagħ (prinċipalment il-programm Tagħlim tul il-Ħajja u Żgħażagħ fl-Azzjoni), urew li l-valur miżjud Ewropew tal-programm ġej mill-karattru transnazzjonali kif ukoll innovattiv tal-attivitajiet imwettqa u tal-prodotti u sħubijiet li jgħin biex jiżviluppaw. L-inkoraġġiment t